**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιανουαρίου 2024, ημέρα Τρίτη και ώρα 10.10΄, συνεδρίασε, στην Αίθουσα «Προέδρου Γιάννη Νικ. Αλευρά» (151) του Μεγάρου της Βουλής, η Ειδική Διαρκής Επιτροπής για την Παρακολούθηση του Συστήματος Κοινωνικής Ασφάλισης, υπό την Προεδρία του Προέδρου αυτής, κ. Νεοκλή Κρητικού, με θέμα ημερήσιας διάταξης την ενημέρωση των μελών της Επιτροπής από τον Διοικητή της Δημόσιας Υπηρεσίας Απασχόλησης (Δ.ΥΠ.Α.), κ. Σπυρίδωνα Πρωτοψάλτη, για θέματα της αρμοδιότητάς του.

Στη συνεδρίαση παρέστησαν οι Υποδιοικητές της Δημόσιας Υπηρεσίας Απασχόλησης (Δ.ΥΠ.Α.), κ.κ. Γιαννούλα Χορμόβα, Βασίλειος Γεωργιάδης, Γεώργιος Καραχάλιος, ο Γενικός Διευθυντής, κ. Γραμμένος Κοντόβας, η Διευθύντρια Ασφάλισης, κυρία Γλυκερία Τερζή και η Σύμβουλος Διοίκησης, κυρία Ιωάννα Τσούση.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Κατσώτης Χρήστος, Ασπιώτης Γεώργιος, Φωτίου Θεανώ, Αθανασίου Μαρία, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστούμε που ήρθατε, αγαπητοί προσκεκλημένοι. Είναι η πρώτη συνεδρίαση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης για τη νέα χρονιά. Εύχομαι, λοιπόν, να έχουμε μια γεμάτη, γόνιμη χρονιά με παραγωγή, ωφέλιμο έργο και για την Επιτροπή μας.

Περνάω αμέσως το θέμα της ημερήσιας διάταξης της συνεδρίασης, το οποίο είναι η ενημέρωση των μελών της Επιτροπής από τον Διοικητή της Δημόσιας Υπηρεσίας Απασχόλησης (Δ.ΥΠ.Α.), κ. Σπυρίδωνα Πρωτοψάλτη, για θέματα της αρμοδιότητάς του. Καλωσορίζουμε τον κ. Διοικητή και τον ευχαριστούμε θερμά για την αποδοχή της πρόσκλησης.

Πριν δώσω το λόγο στον κ. Διοικητή, πρέπει να πω λίγα λόγια για τη Δημόσια Υπηρεσία Απασχόλησης. Η Δ.ΥΠ.Α., όπως ξέρετε, είναι η μετεξέλιξη του Οργανισμού Απασχόλησης Εργατικού Δυναμικού, Ο.Α.Ε.Δ., ο οποίος υπήρξε για μισό και πλέον αιώνα, αφού αντικατέστησε και αυτός με τη σειρά του τον Οργανισμό Απασχόλησης και Ασφαλίσεως Ανεργίας, που υπήρξε από το 1954. Έτσι, με το ν.4921/2022, η Δ.ΥΠ.Α. εκσυγχρονίστηκε και μετασχηματίστηκε σε μια σύγχρονη και ευέλικτη Δημόσια Υπηρεσία Απασχόλησης, με στόχο την ταχύτερη και αποτελεσματικότερη επανένταξη των ανέργων στην αγορά εργασίας.

Έχει αναλάβει δε και έναν ακόμα πιο κρίσιμο και ενεργό ρόλο στα ζητούμενα της μείωσης της ανεργίας και αύξησης της απασχόλησης. Αυτό καταδεικνύει και το ευρύτατο πλέγμα δράσεων που είναι εν εξελίξει, εμπλουτίζοντας, διευρύνοντας και αναβαθμίζοντας το έργο της Δ.ΥΠ.Α. προς όφελος όλων των πολιτών. Έτσι, διατηρώντας παθητικές και ενεργητικές πολιτικές που εφαρμόστηκαν στο παρελθόν για τη στήριξη των ανέργων και των οικογενειών τους, η Δ.ΥΠ.Α. έχει στραφεί σε μια σειρά από προγράμματα και δράσεις με στόχο να γίνει ένας αποτελεσματικός κόμβος της Δημόσιας Διοίκησης για την υποστήριξη και παροχή όλων των εφοδίων που χρειάζεται το εργατικό δυναμικό, ώστε να ανταποκριθεί στο μεταβαλλόμενο εργασιακό περιβάλλον και τις τεχνολογικές εξελίξεις.

Για αυτό, λοιπόν, το λόγο δίνω τώρα στον Πρόεδρο του Διοικητικού Συμβουλίου, κ. Σπυρίδωνα Πρωτοψάλτη, ο οποίος είναι σε αυτή τη θέση από το 2019. Θα μας αναλύσει, ενώπιον της Επιτροπής, τη δέσμη παρεμβάσεων και πολιτικών που εφαρμόζονται από τον Φορέα και άπτονται της Κοινωνικής Ασφάλισης και της κοινωνικής συνοχής. Απλώς, να προσθέσω – επειδή έκανα ήδη πριν μπω μια πρώτη συζήτηση με τον κ. Κατσώτη – για ποιο λόγο είσαστε εδώ και τι έχετε να μας πείτε καινούργιο. Βεβαίως, ο κ. Κατσώτης θα τοποθετηθεί και αργότερα, για να δούμε τι μπορούμε να προσφέρουμε καλύτερο. Για αυτό το λόγο κάνουμε αυτές τις Επιτροπές.

**ΧΡΗΣΤΟΣ ΚΑΤΣΩΤΗΣ:** *(Ομιλία εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Κατσώτη, η ατζέντα είναι αυτή που θα μας πει ο κ. Πρωτοψάλτης και εδώ είμαστε για να τον καλέσουμε πάλι να απαντήσει.

**ΧΡΗΣΤΟΣ ΚΑΤΣΩΤΗΣ:** *(Ομιλία εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Βεβαίως και για αυτό είμαι δίπλα σας, για να μου πείτε και σας έχω ρωτήσει πολλές φορές, αλλά δε μου έχετε πει τίποτα. Σας ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** *(Ομιλία εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τα είπαμε, βεβαίως. Όχι σήμερα. Το ξέρετε από την αρχή της Επιτροπής, αν διαβάσετε, κ. Κατσώτη.

**ΧΡΗΣΤΟΣ ΚΑΤΣΩΤΗΣ:** *(Ομιλία εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Κατσώτη, αυτό λέμε αυτή τη στιγμή. Είναι η τρίτη συνεδρίαση της Επιτροπής. Σας ευχαριστώ. Εντυπώσεις δε δημιουργώ. Να είστε καλά. Ο λόγος στον κ. Διοικητή.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Αξιότιμε Πρόεδρε, αξιότιμα μέλη της Επιτροπής, καταρχάς σας ευχαριστώ πάρα πολύ για την πρόσκληση να έρθω σήμερα να παρουσιάσω για τη Δημόσια Υπηρεσία Απασχόλησης, με έμφαση στις παθητικές πολιτικές απασχόλησης, δηλαδή σε αυτό που λέμε «το κοινωνικό δίχτυ ασφαλείας» που παρέχει η Δημόσια Υπηρεσία Απασχόλησης στο εργατικό δυναμικό. Όπως όλοι γνωρίζετε, η Δ.ΥΠ.Α. αποτελεί κεντρικό πυλώνα του κοινωνικού κράτους και στηρίζει μέσα από ένα ευρύ φάσμα δράσεων παροχών και προγραμμάτων και το εργατικό δυναμικό της χώρας και τις επιχειρήσεις. Καθότι αυτή είναι μια Επιτροπή η οποία επικεντρώνεται στην Κοινωνική Ασφάλιση, σήμερα θα σας παρουσιάσω τι κάνουμε στο κομμάτι των παθητικών πολιτικών, δηλαδή του κοινωνικού διχτιού ασφαλείας.

Θα σας πω λίγα λόγια, πρώτα από όλα, για το τι είναι η Δ.ΥΠ.Α.. Με μια ματιά, η Δ.ΥΠ.Α. είναι το δεύτερο μεγαλύτερο Νομικό Πρόσωπο Δημοσίου Δικαίου, με 3,5 δισεκατομμύρια έσοδα και 5.000 προσωπικό. Έχει συγχωνεύσει τον τέως Οργανισμό Εργατικής Κατοικίας και Οργανισμό Εργατικής Εστίας εδώ και μια δεκαετία. Έχουμε 1 εκατομμύριο εγγεγραμμένους ανέργους, εκ των οποίων 263.000 είναι επιδοτούμενοι – αναφέρομαι στα στατιστικά του Δεκεμβρίου. Έχουμε συνολικά 240.000 μαθητές, αλλά και καταρτιζόμενους μέσα από τις δράσεις μας. Εξυπηρετούμε 215.000 επιχειρήσεις, έχουμε 272 οργανικές μονάδες, εκ των οποίων οι 90 είναι σχολεία και εκπαιδευτικές μονάδες. Τα τελευταία 4,5 χρόνια έχουμε προχωρήσει σε 163.000 προσλήψεις μέσα από τα Προγράμματα Απασχόλησης και συνολικά έχουμε πάνω από 30 επιδόματα, βοηθήματα, προγράμματα κ.λπ..

Στο επόμενο σλάιντ, όπως βλέπετε, το Οργανόγραμμα είναι ότι υπάρχει το Διοικητικό Συμβούλιο, το ανώτατο εκτελεστικό όργανο και ο Διοικητής είναι και Πρόεδρος του Διοικητικού Συμβουλίου. Υπάρχουν 3 Υποδιοικητές, που είναι σήμερα μαζί μας, κάποιες διευθύνσεις και περιφερειακές, οι οποίες υπάγονται απευθείας στο Διοικητή, αλλά κατά τα λοιπά έχουμε 4 Γενικές Διευθύνσεις. Έχουμε τη Γενική Διεύθυνση Πολιτικών Εργατικού Δυναμικού και σήμερα μαζί μου είναι και ο Γενικός Διευθυντής, ο κ. Κοντοβάς. Έχουμε τη Γενική Διεύθυνση Οικονομικών Υπηρεσιών, τη Γενική Διεύθυνση Υποστήριξης και Ψηφιακής Διακυβέρνησης και τη Γενική Διεύθυνση Επαγγελματικής Εκπαίδευσης και Κατάρτισης. Οι δομές μας είναι σε όλη την Ελλάδα. Έχουμε 116 Κέντρα Προώθησης Απασχόλησης, 50 Επαγγελματικές Σχολές Μαθητείας, 30 ΙΕΚ, 7 ΚΕΚ, 2 ΚΕΚ που επικεντρώνονται στα Άτομα με Αναπηρία, 26 βρεφονηπιακούς σταθμούς και 70 ανταποκριτές σε συνεργασία με τους Δήμους σε όλη την Ελλάδα.

Ποιες είναι οι βασικές αρμοδιότητές μας; Αυτό που θα επικεντρωθούμε σήμερα είναι τα δύο πρώτα, η ασφάλιση κατά της ανεργίας, η προστασία της μητρότητας, η σύζευξη και η συμβουλευτική εργασίας, οι ενεργητικές πολιτικές απασχόλησης, η επαγγελματική εκπαίδευση και κατάρτιση, προγράμματα κοινωνικής πολιτικής και η στεγαστική πολιτική. Βλέπετε, λοιπόν, ότι είναι πάρα πολύ ευρύ φάσμα αρμοδιοτήτων, τις οποίες έχει η Δημόσια Υπηρεσία Απασχόλησης. Τα 2 πρώτα, η ασφάλιση κατά της ανεργίας και η προστασία της μητρότητας, αποτελούν το «κοινωνικό δίχτυ ασφαλείας», για το οποίο θα μιλήσουμε σήμερα και το οποίο, επίσης, ονομάζουμε «παθητικές πολιτικές απασχόλησης».

Προχωράμε, λοιπόν, να δούμε αυτό το Εθνικό Σύστημα Προστασίας από την Ανεργία τι περιλαμβάνει. Καταρχάς, έχουμε τις παροχές της ασφάλισης. Ποιες είναι αυτές; Να αναφέρω ότι μαζί μας σήμερα είναι και η Διευθύντρια Ασφάλισης, η κυρία Τερζή. Έχουμε την τακτική επιδότηση ανεργίας, αυτό που όλοι γνωρίζουμε ως επίδομα ανεργίας, το οποίο το παίρνουν και οι κοινοί άνεργοι και οι εποχικοί, έχουμε την επιδότηση της μακροχρόνιας ανεργίας, έχουμε το βοήθημα ανεργίας για τους ελεύθερους επαγγελματίες και τους αυτοαπασχολούμενους.

Μετά έχουμε μια κατηγορία ειδικών παροχών, όπως είναι το νέο ειδικό βοήθημα ευάλωτων ομάδων, για το οποίο θα σας μιλήσω αργότερα, ιατροφαρμακευτική περίθαλψη και προαιρετική ασφάλιση για συνταξιοδότηση. Έχουμε έκτακτες παροχές, όπως το επίδομα αφερεγγυότητας διαθεσιμότητας και έκτακτες οικονομικές ενισχύσεις, όπως, π.χ., με τους πυρόπληκτους στην Εύβοια και σε άλλες καταστροφές που μπορούμε και δίνουμε μια ενίσχυση ως 1.000 ευρώ.

Έχουμε τις παροχές μητρότητας και γονεϊκότητας που περιλαμβάνουν τη συμπληρωματική παροχή μητρότητας και την ειδική παροχή προστασίας μητρότητας, καθώς και τη νέα γονική άδεια, που, όπως ξέρετε, είναι ένα νέο μέτρο. Έχουμε εφάπαξ βοηθήματα και αυτό είναι νέο μέτρο από τον ν.4921/2022, το μπόνους των 300 ευρώ για μακροχρόνια ανέργους άνω των πέντε ετών και έχουμε και επιδόματα εντός εργασίας, το νέο επίδομα εργασίας και το ειδικό εποχικό βοήθημα.

Το σύστημα αυτό ασφάλισης κατά της ανεργίας, το οποίο συζητάμε, κλείνει αισίως τα 70 έτη. Δημιουργήθηκε το 1954 και έκτοτε έχουν γίνει δύο βασικές μεταρρυθμίσεις. Μία στα μέσα της δεκαετίας του 1980 και μια αρκετά μικρότερη τα «μνημονιακά» χρόνια, το 2011, με ένα πλαφόν στα 400 επιδόματα ανεργίας, το οποίο μπήκε εκείνη την εποχή. Με λίγα λόγια, είναι ένα σύστημα το οποίο, βασικά, έχει διαμορφωθεί πριν από πάρα πολλές δεκαετίες. Αν κάποιος μελετήσει τον αρχικό νόμο του 1954 και δει τι έχουμε σήμερα, η καρδιά του συστήματος παραμένει ουσιαστικά αυτούσια από τη δεκαετία του 1950.

Ποιες είναι οι βασικές προϋποθέσεις για να συμμετάσχεις σε αυτό το σύστημα και να πάρεις την επιδότηση; Πρώτα από όλα, πρέπει να είσαι άνεργος. Το βασικό είναι αυτό και πρέπει είτε να έχεις απολυθεί ή να έχει λήξει η σύμβασή σου. Αυτές είναι οι δύο βασικές προϋποθέσεις για να θεμελιώσεις δικαίωμα για το επίδομα ανεργίας. Αν είναι η πρώτη φορά που παίρνεις επίδομα ανεργίας, πρέπει να έχεις δουλέψει τουλάχιστον 80 ημέρες τα τελευταία δύο έτη, αλλιώς είναι 125 ημέρες εργασίας σε ένα έτος και, όπως είπα, υπάρχει ένα πλαφόν 400 ημερήσια επιδόματα σε 4 χρόνια.

Η διάρκεια του επιδόματος ανεργίας είναι από 5 μήνες έως 12 μήνες και το ύψος του είναι το 55% του κατώτατου ημερομισθίου ανειδίκευτου εργάτη. Αυτό σημαίνει ότι σήμερα είναι 479 ευρώ. Να σημειώσω ότι ήταν 399 το 2019, όταν έγινα Διοικητής. Έκτοτε έχει αυξηθεί κατά 20%, διότι ακολουθεί τις αυξήσεις του κατώτατου μισθού, καθότι το επίδομα ανεργίας είναι συνδεδεμένο με τον κατώτατο μισθό. Υπάρχει ένα συν 10% για κάθε προστατευόμενο μέλος και επίσης εισπράττουν δώρα Χριστουγέννων και Πάσχα.

Όσο αφορά την πολυπλοκότητα που υπάρχει, εμείς πρέπει να δεχόμαστε τον τρόπο ασφάλισης του κάθε εργαζόμενου μέσω του ΕΦΚΑ. Έχουμε, λοιπόν, τους κοινούς άνεργους και τους εποχικούς ανέργους, που είναι δύο βασικές κατηγορίες και μετά έχουμε διάφορα επαγγέλματα, τα οποία, επειδή έχουν διαφορετική αντιμετώπιση ασφαλιστική από τον ΕΦΚΑ, πρέπει να φτιάχνουμε ειδικές διαδικασίες για αυτούς.

Τα βάζω αυτά ενδεικτικά για να δείτε πως μια υπηρεσία την ΔΥΠΑ, ενώ θα μπορούσε να έχει για τους κοινούς άνεργους και τους εποχικούς και να σταματάει εκεί, πρέπει να έχει ειδική διαδικασία για εκδοροσφαγείς, ειδική διαδικασία για φορτοεκφορτωτές, ειδική διαδικασία για αποκλειστικές νοσοκόμες, ειδική διαδικασία για ξεναγούς, ειδική διαδικασία για δασεργάτες, διότι όλοι αυτοί έχουν διαφορετικό τρόπο ασφάλισης από τον ΕΦΚΑ. Άρα και εμείς, όταν έρχονται να πάρουν το ταμείο ανεργίας, πρέπει να έχουμε ειδικές διαδικασίες. Το λέω αυτό ενδεικτικά, για να καταλάβετε πώς ένα σύστημα έχει δημιουργηθεί, το οποίο είναι αρκετά περίπλοκο, χωρίς αναγκαστικά να εξυπηρετεί κάποιο σκοπό αυτή η πολυπλοκότητα.

Θα αναφέρω κάποια ιστορικά στοιχεία για τους εγγεγραμμένους ανέργους, τους επιδοτούμενους ανέργους και το ποσοστό ανεργίας. Η πορεία του επίσημου δείκτη ανεργίας της ΕΛΣΤΑΤ τα τελευταία τέσσερα χρόνια έχει μειωθεί κατά 47%. Ήταν 17,6%, τώρα είναι 9,4%. Έχουμε μια μείωση του 47% του ποσοστού ανεργίας. Ταυτόχρονα, όμως, βλέπουμε ότι ο αριθμός των εγγεγραμμένων ανέργων παραμένει αρκετά σταθερός όλη αυτή την περίοδο και, παρά την πτώση του ποσοστού ανεργίας, βλέπετε ότι κινείται σε πολύ υψηλά επίπεδα. Ενώ παλιότερα, πριν από το 2017, το επίπεδο ανεργίας ήταν πιο ψηλά από ότι τον αριθμό των εγγεγραμμένων ανέργων, τώρα τα τελευταία χρόνια, ενώ μειώνεται το ποσοστό ανεργίας σημαντικά, ο αριθμός των εγγεγραμμένων ανέργων παραμένει, πάνω - κάτω, στα ίδια επίπεδα, που είναι κάτι που μας προβληματίζει και θα συζητήσουμε για αυτό.

Ο αριθμός των επιδοτούμενων ανέργων πάνω - κάτω στα ίδια επίπεδα κινείται τα τελευταία 5 με 10 χρόνια. Άρα, λοιπόν, δεν έχει αλλάξει πολλά στην επιδότηση της ανεργίας, αλλά έχουν αλλάξει πολλά στο ότι μειώνεται το ποσοστό ανεργίας σημαντικά, αλλά ο αριθμός των εγγεγραμμένων παραμένει ίδιος. Γιατί συμβαίνει αυτό; Γιατί, δηλαδή, υπάρχει αυτή η διαφορά ανάμεσα στην εγγεγραμμένη ανεργία και στον επίσημο δείκτη της ΕΛΣΤΑΤ;

Διαχρονικά οι διοικητές της ΔΥΠΑ, του τέως ΟΑΕΔ και της ΕΛΣΤΑΤ, οι πρόεδροι, έχουν απαντήσει επανειλημμένως σε αυτό το ερώτημα, αλλά είναι κάτι το οποίο κάθε μήνα τίθεται ξανά και ξανά. Είναι δύο δείκτες που παρακολουθούν διαφορετικά πράγματα. Τι σημαίνει αυτό; Στη ΔΥΠΑ εγγράφεται όποιος έρθει μέσα στη ΔΥΠΑ και πει ότι «είμαι άνεργος» και δεν τον βλέπουμε στην ΕΡΓΑΝΗ. Άρα όποιος μπει μέσα και πει ότι «είμαι άνεργος» και βλέπουμε στην ΕΡΓΑΝΗ ότι δεν εργάζεται, αυτός καταγράφεται ως άνεργος. Αντίθετα, η ΕΛΣΤΑΤ μετράει αυτούς οι οποίοι και δηλώνουν άνεργοι, αλλά και αναζητούν ενεργά εργασία και είναι άμεσα διαθέσιμοι για δουλειά, που είναι ο παγκόσμιος ορισμός της ανεργίας από τον ILO, από τον Διεθνή Οργανισμό Εργασίας. Άρα, λοιπόν, μετράμε δύο διαφορετικούς πληθυσμούς. Μία διαφορά είναι αυτή.

Δεύτερη διαφορά, εμείς κάνουμε διοικητική καταγραφή, η ΕΛΣΤΑΤ κάνει δειγματοληπτική μέτρηση της ανεργίας, με δείγμα μέσα από την έρευνα εργατικού δυναμικού. Άρα και ο πληθυσμός είναι διαφορετικός και η μεθοδολογία είναι διαφορετική. Οι εγγεγραμμένοι άνεργοι είναι 1 εκατομμύριο. Το Δεκέμβρη ήταν 1 εκατομμύριο. Αυτό αυξομειώνεται ανάλογα και με την εποχικότητα. Δηλαδή το Νοέμβριο ήταν 900.000 και είχαμε 100.000 παραπάνω, επειδή έληξε η σεζόν και ήρθαν όλοι οι εποχικοί και εγγράφτηκαν. Αυτό γίνεται κάθε χρόνο, δεν είναι κάτι καινούργιο. Αυτό το οποίο, όμως, λέει η ΕΛΣΤΑΤ είναι ότι οι άνεργοι είναι 500 χιλιάδες, όχι 1 εκατομμύριο. Άρα υπάρχει αυτό το χάσμα, αυτή η διαφορά, μεταξύ της εγγεγραμμένης ανεργίας και του ποσοστού ανεργίας.

Η Τρίτη διαφορά, σας δίνω παράδειγμα. Η διαφορά είναι, ότι ενώ η ΕΛΣΤΑΤ κάνει προσαρμογή για την εποχικότητα, μια στατιστική προσαρμογή της εποχικότητας στο ποσοστό ανεργίας, εμείς δεν το κάνουμε. Όταν εμείς βγάζουμε νούμερα, λέμε την τελευταία ημέρα του μήνα, την τελευταία ώρα του μήνα, πόσοι ήταν γραμμένοι στο μητρώο. Μόνο αυτό. Ούτε μέσο όρο του μήνα δεν βγάζουμε. Όταν η ΔΥΠΑ βγαίνει και λέει ποιοι ήταν οι εγγεγραμμένοι άνεργοι του Δεκεμβρίου, ξέρετε τι εννοεί; Ποιοι ήταν γραμμένοι την τελευταία ημέρα του Δεκεμβρίου στο μητρώο. Ούτε καν μέσος όρος του μήνα δεν είναι. Είναι, δηλαδή, μια φωτογραφία, μία αποτύπωση του μητρώου, την τελευταία μέρα του μήνα, ενώ, προφανώς, η ΕΛΣΤΑΤ, που κάνει δειγματοληπτικό, έχει άλλες στατιστικές μεθόδους.

Θα κάνω τώρα μια σύντομη περιγραφή αυτών των επιδομάτων που δίνουμε για να δείτε και πόσα πολλά είναι τα επιδόματα που παρέχει η ΔΥΠΑ, αλλά και πώς στοχεύουν. Το πρώτο επίδομα στο οποίο θα αναφερθώ είναι το επίδομα μακροχρόνιων ανέργων. Πρέπει να είσαι άνεργος πάνω από 12 μήνες και εδώ είναι το περίεργο. Πρέπει να πληροίς εισοδηματικά κριτήρια πριν γίνεις άνεργος. Δηλαδή σε κόβει για εισόδημα που είχες πριν μείνεις άνεργος. Οπότε κόβει πάρα πολλούς, γιατί όταν εργάζονταν δεν είχαν τόσο χαμηλό εισόδημα. Άρα πολύ λίγοι είναι αυτοί που το παίρνουν. Υπάρχει αριθμός ωφελούμενων. Οι ωφελούμενοι, λοιπόν, ήταν 17.775 το 2023, πολλοί λίγοι που παίρνουν το επίδομα της μακροχρόνιας ανεργίας, το οποίο είναι 200 ευρώ για 12 μήνες αφού σου λήξει η τακτική επιδότηση. Δηλαδή παίρνεις τακτική επιδότηση για 12 μήνες και αφού το εξαντλήσεις, ένα πολύ μικρό ποσοστό αυτών θα πάρουν για άλλους 12 μήνες το επίδομα μακροχρόνια ανέργων.

Το επίδομα των ελεύθερων επαγγελματιών δίδεται στους ελεύθερους επαγγελματίες που πρέπει να διακόψουν την επαγγελματική τους δραστηριότητα για να το πάρουν. Είναι πολύ λίγοι, 4.283, οι ελεύθεροι επαγγελματίες που το λάβανε το 2023 και εδώ έχουμε εισοδηματικά κριτήρια. Είναι από 3 έως 9 μήνες και είναι στο ίδιο ύψος με το επίδομα ανεργίας 479 ευρώ.

Το επόμενο επίδομα είναι το ειδικό εποχικό επίδομα που υπάρχει από το 1989 και, αν κάποιος διαβάσει από τότε μέχρι σήμερα, δεν έχει αλλάξει ούτε μια λέξη. Όλη η αγορά εργασίας έχει αλλάξει, όλη η οικονομία έχει αλλάξει, άλλα επαγγέλματα έχουν δημιουργηθεί και άλλα επαγγέλματα δεν υπάρχουν πια. Εμείς συνεχίζουμε και εφαρμόζουμε μια διάταξη του 1989, η οποία λέει ότι αν είσαι σε κάποια επαγγέλματα, οικοδόμου, λατόμου, ασβεστοποιού, πλινθοποιού, αγγειοπλάστη, δασεργάτη, ρητινοσυλλέκτη, καπνεργάτη, σε μια τέτοια σειρά επαγγελμάτων, μπορείς να πάρεις ένα ειδικό εποχικό βοήθημα, αν έχει συμπληρώσει κάποιες μέρες εργασίας μέσα στο έτος. Οι μόνοι που μπορούν να πάρουν και αυτό το ειδικό εποχικό βοήθημα και το επίδομα ανεργίας των εποχικών είναι οι οικοδόμοι. Όλοι οι άλλοι πρέπει να διαλέξουν ένα από τα δύο, ή θα πάρουν το ένα ή θα πάρουν το άλλο.

Διαβάζοντας αυτά τα επαγγέλματα, θα δείτε πως αυτό γράφτηκε για μια άλλη εποχή. Αναφέρει για παράδειγμα, υποδηματεργάτη, χειριστή εκσκαπτικών, ανυψωτικών, οδοποιητικών, γεωτρητικών μηχανημάτων, χειριστή κινηματογράφου, ελεγκτή κινηματογράφου και θεάτρου, ταμία κινηματογράφου και θεάτρου, ταξιθέτη θεάτρου και κινηματογράφου. Οπότε, εδώ το δίνω ως ένα παράδειγμα αυτού που είπα πριν, πως λειτουργούμε σε ένα θεσμικό πλαίσιο ασφάλισης κατά της ανεργίας, το οποίο γράφτηκε κυριολεκτικά πριν από 40 - 50 χρόνια και πιστεύω ότι χρήζει επικαιροποίησης, απλούστευσης, εξορθολογισμού και καλύτερης στόχευσης.

Εδώ πέρα, λοιπόν, το παίρνουν 93.000 άνθρωποι το χρόνο. Είναι μια από τις μεγάλες παροχές που δίνουμε. Υπενθυμίζω, αυτό πάει σε εργαζόμενους όχι άνεργους και είναι μια εφάπαξ ενίσχυση, η οποία, αν είσαι υποδηματεργάτης, παίρνεις 605 ευρώ, αν είσαι σμυριδεργάτης παίρνεις 1219 ευρώ. Δεν ξέρουμε γιατί. Δεν ξέρουμε γιατί δίνουμε σε κάποια επαγγέλματα 600 και σε κάποια άλλα 1.200. Έτσι λέει ο νόμος.

**ΧΡΗΣΤΟΣ ΚΑΤΣΩΤΗΣ:** Ο νόμος δεν λέει γιατί;

**ΣΠΥΡΙΔΩΝΑΣ ΠΡΩΤΟΨΑΛΤΗΣ (Διοικητή της Δημόσιας Υπηρεσίας Απασχόλησης (Δ.ΥΠ.Α.)):** Όχι. Μέσα στα χρόνια υπήρξαν αλλαγές, υπάρχει πάντως αυτή η διαφοροποίηση. Δηλαδή και τα πόσα ένσημα χρειάζεσαι για να θεμελιώσεις δικαίωμα για το ειδικό εποχικό αλλάζουν ανά επάγγελμα και το ποσό που παίρνεις αλλάζει ανά επάγγελμα και αυτά τα επαγγέλματα δεν έχει αλλάξει κανένα σε όλες αυτές τις δεκαετίες. Αυτό είναι ένα παράδειγμα μιας παροχής που δίνουμε η οποία έχει να επικαιροποιηθεί ουσιαστικά από το 1989.

Το επόμενο είναι καινούργιο, θεσπίστηκε με τον ν.4921. Είναι οι μακροχρόνια άνεργοι που είναι πάνω από πέντε χρόνια άνεργοι, οι οποίοι καταρτίζουν ψηφιακό ατομικό σχέδιο δράσης με τη Δημόσια Υπηρεσία Απασχόλησης. Τους δίνουμε εφάπαξ ενίσχυση 300 ευρώ ως κίνητρο επανενεργοποίησης στην αναζήτηση εργασίας και στην επικαιροποίηση των στοιχείων τους και της διασύνδεσής τους με τη Δ.ΥΠ.Α. Αυτό το έλαβαν 86.000 άτομα το 2023, άρα είδαμε ότι έχει μια πολύ μεγάλη ανταπόκριση. Είναι σημαντικό το ψηφιακό ατομικό σχέδιο δράσης, διότι, αν δεν το έχεις, δεν μπορείς να συμμετάσχεις σε προγράμματα απασχόλησης της Δ.ΥΠ.Α. Οπότε, είχαμε μακροχρόνια ανέργους που είναι πάνω από πέντε χρόνια άνεργοι, οι οποίοι δεν θα μπορούσαν να συμμετάσχουν σε πρόγραμμα απασχόλησης, διότι δεν είχαν ατομικό σχέδιο δράσης. Σε αυτούς έγινε με e-mail και με άλλους τρόπους προσέγγιση, ώστε να έρθουν πίσω στην Υπηρεσία, να φτιάξουν ατομικό σχέδιο δράσης και τους δόθηκαν 300 ευρώ γι’ αυτή τη διαδικασία

Το επόμενο είναι η συμπληρωματική παροχή μητρότητας. Εδώ γίνεται εφάπαξ το διάστημα της άδειας μητρότητας σε εργαζόμενες ημέρες, ώστε να συμπληρωθεί η διαφορά μεταξύ του επιδόματος μητρότητας του ΕΦΚΑ και του ύψους των αποδοχών τους. Καλύπτουμε τη διαφορά ουσιαστικά που υπάρχει εκεί. Αυτό γίνεται σε όλο το διάστημα της άδειας μητρότητας και το πλαφόν είναι το ύψος των αποδοχών από την εργασία τους. Αυτό το επίδομα το έλαβαν 124.165 μητέρες το 2023.

Η επόμενη είναι η ειδική παροχή προστασίας μητρότητας. Είναι μια πολύ σημαντική παροχή, χορηγείται μηνιαία κατά τη διάρκεια της 9μηνης άδειας προστασίας της μητρότητας σε εργαζόμενες μητέρες. Είναι στο ύψος του κατώτατου μισθού, χορηγείται για έως 9 μήνες και με νέες ρυθμίσεις έχουν ενταχθεί οι θετές μητέρες, έχει επεκταθεί από 6 σε 9 μήνες, έχει δοθεί δυνατότητα μεταβίβασης από τη μητέρα προς τον πατέρα έως 7 μηνών και έχει επεκταθεί σε όλες τις μισθωτές ασφαλισμένες του ΕΦΚΑ, στις αγρότισσες και στους ελεύθερους επαγγελματίες και αυτοαπασχολούμενους. Αυτές είναι λοιπόν ρυθμίσεις οι οποίες επέκτειναν αυτή την παροχή σε ακόμα περισσότερο κόσμο και για αυτό εμείς εκτιμούμε ότι τουλάχιστον άλλοι 8.500 κέρδισαν από αυτή την επέκταση.

Η Γονική άδεια είναι νέα παροχή και αυτή. Χορηγείται μηνιαίως σε όλους τους εργαζόμενους γονείς, μητέρες και πατέρες, τέκνων έως 8 ετών κατά τους πρώτους δύο μήνες της τετράμηνης γονικής άδειας που λαμβάνουν από την εργασία τους. Γονείς διδύμων, τριδύμων και τα λοιπά, δικαιούνται να λάβουν επιπλέον επιδότηση 2 μηνών. Οι μονογονείς δικαιούνται διπλάσιο χρονικό διάστημα γονικής άδειας και επιδότησης. Η διάρκεια δεν έχει όριο και το ύψος είναι ο κατώτατος μισθός. Από αυτήν την παροχή ωφελήθηκαν 14.500 το 2023.

Στο επόμενο έχουμε άλλη μία νέα παροχή που θεσπίστηκε με τον ν.4921/22, το επίδομα εργασίας. Για πρώτη φορά αυτός ο οποίος λαμβάνει επίδομα ανεργίας, αν πιάσει δουλειά θα συνεχίσει να λαμβάνει το 50% του επιδόματος ανεργίας για όσο διάστημα υπολειπόταν. Άρα, επιπλέον του μισθού του που θα πιάσει δουλειά, θα παίρνει και το 50% του επιδόματος ανεργίας. Αυτό είναι για πλήρη απασχόληση, μπορείς να το πάρεις μόνο μια φορά κάθε τρία έτη και διαρκεί όσο το υπόλοιπο επιδότησης. Παράδειγμα, είμαι επιδοτούμενος άνεργος και θα πάρω επίδομα ανεργίας για 12 μήνες. Τον 7ο μήνα πιάνω δουλειά, αυτό σημαίνει ότι θα λάβω 50% επίδομα ανεργίας για άλλους πέντε μήνες, το διάστημα που μου υπολειπόταν, επιπλέον του μισθού. Πάνω από 10.000 άνθρωποι το έλαβαν το 2023.

Η επόμενη παροχή και αυτή είναι νέα, μόλις ανακοινώθηκε στο τέλος του έτους. Εδώ, με τη συγχώνευση τεσσάρων επιδομάτων που υπήρχαν ήδη, φτιάχνουμε ένα νέο επίδομα-βοήθημα για ευάλωτες ομάδες. Για ποιους είναι αυτό; Αυτό είναι για ανθρώπους οι οποίοι μένουν άνεργοι, αλλά δεν θεμελιώνουν δικαίωμα για επίδομα ανεργίας, άρα δεν έχουν καμία στήριξη οικονομική, ανήκουν σε ιδιαίτερα ευπαθείς ομάδες, γονείς μονογονεϊκών οικογενειών, θύματα βίας, αποφυλακισμένοι και απεξαρτημένοι. Είναι ομάδες που εμείς πιστεύουμε ότι χρήζουν αυτής της ενίσχυσης ιδιαίτερα και οι οποίοι θα λάβουν ένα εφάπαξ βοήθημα που ισούται σε ενάμισι επίδομα ανεργίας, που αυτή τη στιγμή είναι 718,50 ευρώ, συν 10% για κάθε ένα ασφαλισμένο μέλος. Έχουμε εισοδηματικά κριτήρια προφανώς, αλλά είναι για ομάδες οι οποίες, όπως σας είπα, αντιμετωπίζουν πάρα πολύ σημαντικά εμπόδια στην επανένταξή τους στην αγορά εργασίας. Εκτίμησή μας είναι ότι 18.000 πολίτες θα το λάβουν το 2024.

Εδώ να σημειώσω πως αυξήθηκε ο προϋπολογισμός, τα άλλα επιδόματα είχαν 10 εκατομμύρια, αυτό είχε 13 εκατομμύρια προϋπολογισμό. Άρα δεν είναι ότι κλείσαμε επιδόματα για να κόψουμε επιδόματα, απλώς κάναμε έναν επανασχεδιασμό και κατά την άποψή μας μια καλύτερη στόχευση αυτών των πόρων.

Θα κλείσω με κάποια μικρότερα επιδόματα. Τα αναφέρω για να ξέρετε ότι υπάρχουν. Το επίδομα αφερεγγυότητας εργοδότη το πήραν 166 άτομα το 2023 και το επίδομα διαθεσιμότητας το πήραν 355. Εδώ είναι σε περιπτώσεις που έχουμε είτε μια επιχείρηση που είναι σε πτώχευση και εκκαθάριση και έχει ανεξόφλητα προς τούς εργαζόμενους, είτε όταν ένας εργοδότης θέσει τους εργαζόμενους σε καθεστώς διαθεσιμότητας, που λίγοι είναι αυτοί που το παίρνουν, παρόλα αυτά υπάρχουν αυτές οι παροχές.

Θα σας δώσω τώρα μια συνολική εικόνα των ωφελούμενων και των δαπανών για να καταλάβουμε όλα αυτά που σας περιέγραψα σε τι αθροίζονται και τι πραγματικά δημιουργούν. Βλέπετε, λοιπόν, ότι το 2023 δόθηκαν 1,5 δισεκατομμύριο ευρώ σε 907.000 συμπολίτες μας. Άρα όλες αυτές οι παροχές που περιγράψαμε, με τον αριθμό των ωφελούμενων και το ποσό το οποίο δαπανήθηκε, αθροίζουν σε ετήσια βάση 1,5 δισεκατομμύριο σε σχεδόν 1 εκατομμύριο πολίτες. Αυτό είναι το κοινωνικό δίχτυ ασφαλείας που παρέχει η Δ.ΥΠ.Α και το οποίο στηρίζει το εργατικό δυναμικό όταν αντιμετωπίζει δυσκολίες από την ανεργία και στηρίζει ταυτόχρονα και τις εργαζόμενες μητέρες. Αυτό ακριβώς είναι το οποίο παρέχουμε.

Όσο αφορά την πορεία των δαπανών και των ωφελούμενων, εδώ πέρα υπάρχει μια αύξηση των δαπανών. Ενώ μειώνεται η ανεργία, έχουμε μια αύξηση των δαπανών. Γιατί; Όπως σας είπα πολλά επιδόματα είναι «δεμένα» με τον κατώτατο μισθό, άρα με την αύξηση του κατώτατου μισθού είχαμε και αύξηση δαπανών. Δεύτερος λόγος είναι η πολύ μεγάλη αύξηση απασχόλησης στον τουριστικό και επισιτιστικό κλάδο, που άρα θεμελιώνουν δικαίωμα για εποχική στήριξη μέσα από τις παροχές τις εποχικές.

Είχαμε επέκταση παροχών, η μητρότητα από 6μηνες σε 9 μήνες, η διεύρυνση των δικαιούχων της μητρότητας, το νέο μπόνους των 300 ευρώ για τους μακροχρόνια ανέργους, το νέο επίδομα εργασίας και ούτω καθεξής. Άρα είχαμε νέες παροχές που, προφανώς, κοστίζουν και είχαμε και πολλές έκτακτες δαπάνες επί Covid – δεν τις κάλυψα αυτές, ήταν έκτακτες. Γενικότερα η Δ.ΥΠ.Α κατά την περίοδο του Covid στήριξε τους ανέργους με πολλές έκτακτες ενισχύσεις και το έκανε πολύ αποτελεσματικά και πολύ γρήγορα σε σύντομο χρονικό διάστημα. Δεν είχαμε καθόλου παράπονα, δεν είχαμε καθόλου προβλήματα. Αντιθέτως, η οικονομική στήριξη αυτή δόθηκε με πολύ γρήγορο τρόπο και χωρίς βαρύ διοικητικό κόστος και, βέβαια, χωρίς πολλή ταλαιπωρία για τους πολίτες που είναι και το ζητούμενο για εμάς.

Θα κλείσω κοιτώντας λιγάκι στις μεταρρυθμίσεις που έχουν γίνει και στις μεταρρυθμίσεις που θέλουμε να γίνουν. Όπως σας είπα, υπήρξε ο ν.4921/2022 «Δουλειές ξανά», το οποίο έκανε πολλά πράγματα, αλλά θα αναφερθώ σε αυτά τα οποία ακούμπησαν το κομμάτι της κοινωνικής ασφάλισης που είναι και το θέμα μας σήμερα στο οποίο δίνουμε έμφαση. Με το ν.4921 ενεργοποιήθηκε ένα νέο σύστημα αμοιβαίων υποχρεώσεων αναζητούντων εργασία και της Δ.ΥΠ.Α. Τι λέει αυτό το νέο σύστημα; Ότι όταν είσαι εγγεγραμμένος άνεργος και αναζητάς εργασία έχεις πολλά δικαιώματα αλλά έχεις και υποχρεώσεις. Λέμε, λοιπόν, ότι για παράδειγμα εάν σου προσφέρουμε τρεις κατάλληλες θέσεις εργασίας και τις αρνηθείς, διαγράφεσαι από το μητρώο ή αν σου προσφέρουμε να συμμετάσχεις σε μια δράση κατάρτισης για να αποκτήσεις ή να αναβαθμίσεις δεξιότητες και την αρνηθείς, διότι ψάχνεις για δουλειά και δεν βρίσκεις με τις δεξιότητες που έχεις, άρα πρέπει να μάθεις κάτι καινούργιο που ζητά η αγορά εργασίας, πάλι υπάρχει κύρωση.

Με λίγα λόγια, λέει αυτό το σύστημα ότι εάν δεν αναζητάς εργασία ενεργά και δεν είσαι άμεσα διαθέσιμος για εργασία, δεν είσαι αναζητών εργασίας ουσιαστικά, δεν πληροίς τις προϋποθέσεις αυτού που αναζητά εργασία και άρα θα υπάρξουν κυρώσεις. Η ολική υλοποίηση του μηχανογραφικού βρίσκεται μερικούς μήνες μέσα στη διαδικασία και έχουμε κάποιες πρώτες διαγραφές. Ευχαρίστως να επιστρέψω στην Επιτροπή μέσα στους επόμενους μήνες να σας κάνω μία καταγραφή, αλλά θέλω να είμαι ξεκάθαρος.

Στην υλοποίησή του εμείς θέλουμε προφανώς να τηρείται νόμος, αλλά, ταυτόχρονα, όταν έχεις μια τόσο μεγάλη μεταρρύθμιση και μετάβαση, είναι σημαντικό να την κατανοήσουν πλήρως και οι υπάλληλοι της Δ.ΥΠ.Α, οι οποίοι θα το υλοποιήσουν και θα κάνουν τις κυρώσεις κλπ, αλλά να το καταλάβουν και αυτό το νέο σύστημα αυτοί που εξυπηρετούμε, δηλαδή οι πολίτες και οι άνεργοι. Οπότε όπως όλες οι υλοποιήσεις μεγάλων μεταρρυθμίσεων γίνονται σταδιακά, γίνονται με βήματα και ήδη τα πρώτα αποτελέσματα είναι υπαρκτά και θα ήθελα πολύ να μου δοθεί ευκαιρία στο άμεσο μέλλον να έρθω εδώ και να μιλήσουμε με αριθμούς για το τι ακριβώς αποτελέσματα έχουμε.

Θέλουμε, λοιπόν, τους πόρους που έχουμε να στοχεύουμε εκεί σε αυτούς που πραγματικά ψάχνουν για δουλειά και αυτός είναι ο σκοπός αυτής της μεταρρύθμισης και προφανώς και οι συνέπειες είναι αναλογικές με τη μη συμμόρφωση στις υποχρεώσεις. Δηλαδή, η πιο αυστηρή, ας το πω έτσι, ποινή είναι αυτή στην οποία αρνείσαι 3 φορές κατάλληλη στάση εργασίας. Όπως καταλαβαίνετε εκεί πέρα δεν μπορεί ο Εργασιακός Σύμβουλος της Δ.ΥΠ.Α να προσπαθεί να σου βρει δουλειά, να σου βρίσκει την κατάλληλη θέση εργασίας, να στην προσφέρει και τρεις φορές και να αρνείσαι. Πάει να πει ότι εδώ πέρα μάλλον δεν αναζητάς εργασία. Εδώ να τονίσω ότι αυτές είναι και πρακτικές ευρωπαϊκών κρατών άλλων, τις οποίες κοιτάξαμε. Δεν «ανακαλύψαμε την Αμερική» εδώ πέρα ή τον «τροχό». Είδαμε τι κάνουν άλλες χώρες, πήραμε από άλλες πρακτικές και είχαμε και συστάσεις για μεγαλύτερη ενεργοποίηση των αναζητούντων εργασία.

Όσο αφορά τα εισοδηματικά κριτήρια, τι κάναμε για τους μακροχρόνια ανέργους; Αυτό είναι πολύ σημαντικό και θέλω να το τονίσω. Άρα εισοδηματικά κριτήρια για τους πρώτους 12 μήνες ανεργίας δεν υπάρχουν. Τα εισοδηματικά κριτήρια μπαίνουν μετά τους 12 μήνες ανεργίας, διότι πιστεύουμε ότι αυτοί οι οποίοι δεν έχουν ανάγκη οικονομική, υπό την έννοια ότι υπάρχει εισόδημα οικογενειακό, δεν πρέπει να έχουν πρόσβαση σε προγράμματα όπως τα δωρεάν Μέσα Μαζικής Μεταφοράς, τα κοινωνικά τιμολόγια κ.λπ.. Αυτό γιατί το κάναμε; Γιατί κάναμε έναν έλεγχο και βρήκαμε ανθρώπους που ήταν μακροχρόνια άνεργοι γραμμένοι στα μητρώα μας, οι οποίοι είχαν εισοδήματα δεκάδων χιλιάδων ευρώ. Όπως καταλαβαίνετε, λοιπόν, αν υπάρχει οικογενειακό εισόδημα πάνω από ένα συγκεκριμένο ύψος – και βάλαμε το επίδομα θέρμανσης που ξέρετε ότι είναι αρκετά ψηλό σχετικά με άλλες κοινωνικές παροχές ως κόφτης – τότε δεν χρειάζεται να έχεις πρόσβαση σε αυτές τις παροχές.

Αυτό ήταν, λοιπόν, η δεύτερη μεγάλη μεταρρύθμιση στο κομμάτι της ασφάλισης που έκανε. Κανένα επίδομα δεν θίγεται, εδώ να είμαστε ξεκάθαροι. Δηλαδή το επίδομα ανεργίας δεν το ακουμπάει κανείς, δεν έχει σχέση το εισοδηματικό κριτήριο εκεί. Γιατί το επίδομα ανεργίας είναι ανταποδοτικό, είναι ασφάλιση, έχεις πληρώσει εισφορές και θα το πάρεις πίσω. Δεν μιλάμε για αυτά, δηλαδή δεν μιλάμε για τις παροχές τις ανταποδοτικές. Μιλάμε για τις μη ανταποδοτικές παροχές.

Πάμε λοιπόν να δούμε τι μεταρρυθμίσεις σκεφτόμαστε για το μέλλον. Η πρώτη είναι αυτή που υλοποιήσαμε με το ειδικό βοήθημα ευάλωτων ομάδων και το οποίο ήθελα να το αναφέρω, διότι προς τα εκεί θέλουμε να δούμε και άλλες αλλαγές. Δηλαδή, όπως σας περιέγραψα, να δούμε τα επιδόματα και τα βοηθήματα που έχουμε αν χρειάζονται επικαιροποίηση, αν χρειάζονται εξορθολογισμό, αν χρειάζονται καλύτερη στόχευση, αν κάτι το οποίο γράφτηκε πριν από 40 χρόνια πρέπει να το ξαναδούμε, γιατί έχει αλλάξει η αγορά εργασίας και η οικονομία. Ποτέ με σκοπό τη μείωση των δαπανών, αφού έχουν αυξηθεί οι δαπάνες, άρα καμία από αυτές τις μεταρρυθμίσεις δεν έχει σκοπό τη μείωση δαπανών, αλλά τον εξορθολογισμό, την καλύτερη στόχευση και αποτελεσματικότητα αυτών των δαπανών. Άρα, λοιπόν, όπως είδαμε το βοήθημα αυτό το ειδικό θέλουμε να δούμε και άλλα.

Θα κλείσω με μια σύνοψη κάποιων σκέψεων που έχουμε για το επίδομα ανεργίας και για την μεταρρύθμιση του. Αυτήν τη στιγμήν έχουμε δύο βασικές παροχές, έχουμε το επίδομα ανεργίας και το επίδομα μακροχρόνιας ανεργίας. Το επίδομα ανεργίας είναι 479 ευρώ κάθε μήνα έως 12 μήνες. Το επίδομα μακροχρόνιας ανεργίας είναι 200 ευρώ κάθε μήνα για 12 μήνες.

Τι σημαίνει αυτό; Ότι κάποιος ο οποίος δούλευε για δύο χρόνια κατώτατο μισθό και κάποιος ο οποίος δούλευε 30 χρόνια, παίρνουν το ίδιο επίδομα για το ίδιο διάστημα. Δεν υπάρχει, λοιπόν, ανταποδοτικότητα στο σύστημα. Κάποιος ο οποίος πλήρωσε πολλές εισφορές δουλεύοντας πολλά χρόνια προς στο σύστημα ασφάλισης κατά της ανεργίας, θα πάρει το ίδιο ποσό για το ίδιο διάστημα με κάποιον ο οποίος είχε συνεισφέρει πολύ λίγες εισφορές κατά τη διάρκεια του εργασιακού του βίου. Άρα, θέλουμε μεγαλύτερη δικαιοσύνη και ανταποδοτικότητα μεταξύ του ασφαλιστικού και εργασιακού βίου κάποιου με αυτό το οποίο θα λάβει ως επίδομα ανεργίας.

Το δεύτερο είναι ότι θέλουμε τα πράγματα να γίνουν πιο απλά και πιο αυτοματοποιημένα, δηλαδή να μην φέρνουν πολλά δικαιολογητικά οι πολίτες, να μην ψάχνουμε για πολλά πράγματα εμείς σαν υπηρεσία, να μην είναι τόσο πολύπλοκο. Αυτή τη στιγμή εγώ είμαι Διοικητής της Δ.ΥΠ.Α. Αν με σταματήσει ένας πολίτης στο δρόμο και μου πει δικαιούμαι επίδομα ανεργίας; Η απάντηση είναι, αν είναι η πρώτη σου φορά ισχύει αυτό, αν έχεις ξαναπάρει ισχύει το άλλο, αν κάνεις ένα από αυτά τα επαγγέλματα ισχύει κάτι άλλο, αν έχεις πάρει 400 ημερήσια σε μια τετραετία ισχύει κάτι άλλο. Δηλαδή, υπάρχει μια πολυπλοκότητα η οποία δεν εξυπηρετεί κάποιο σκοπό. Δεν είναι ότι με αυτή την πολυπλοκότητα έχουμε οδηγηθεί στο να έχουμε το καλύτερο σύστημα ασφάλισης κατά της ανεργίας στον κόσμο ή το πιο αποτελεσματικό. Άρα, θέλουμε μια απλούστευση, έναν εξορθολογισμό ώστε το σύστημα να έχει πολύ χαμηλό διοικητικό βάρος και βέβαια να μην υπάρχει καμία ταλαιπωρία για τον πολίτη και να βγαίνει πολύ γρήγορα και απλά και όσο το δυνατόν πιο αυτοματοποιημένα.

Το τρίτο πράγμα που σκεφτόμαστε είναι να είναι εμπροσθοβαρές το επίδομα. Αυτή τη στιγμή μένεις άνεργος και τον επόμενο μήνα παίρνεις 479, το ίδιο ποσό για 12 μήνες. Αλλά κάποιος θα έλεγε, γιατί δεν δίνεις πιο πολλά στην αρχή και όσο περνάει το διάστημα αυτό να μειώνεται, ώστε η αρχική μετάβαση, το αρχικό σοκ που αισθάνεται μια οικογένεια στην ανεργία, που είναι η ξαφνική πτώση του εισοδήματος από το εισόδημα που εργαζόταν στην ανεργία, να είναι πιο ομαλή; Δηλαδή, γιατί να είναι 55% του κατώτατου ημερομισθίου flat επίπεδο και τον πρώτο και το δωδέκατο μήνα ανεργίας; Οπότε εξετάζουμε να είναι εμπροσθοβαρές, να ξεκινάει πιο ψηλά και όσο περνά ο καιρός αυτό να μειώνεται.

Αξιοποιούμε, λοιπόν, χρήματα από ευρωπαϊκούς πόρους και είμαστε στη διαδικασία τεχνικής βοήθειας με τον ΟΟΣΑ να δούμε διάφορα μοντέλα τι αντίκτυπο έχουν. Γιατί καταλαβαίνετε ότι, όταν πας να πειράξεις κάτι τόσο σημαντικό όπως το επίδομα ανεργίας, πρέπει να έχει από πίσω μελέτη. Θέλει προσοχή. Είναι κάτι το οποίο θέλουμε να κάνουμε προσεκτικά και να δούμε τις επιπτώσεις του. Μελετάμε, λοιπόν, αλλαγές με βάση αυτές τις αρχές που περιέγραψα.

Εδώ, λοιπόν, σκεφτόμαστε τη συγχώνευση των δύο επιδομάτων, δηλαδή της τακτικής επιδότησης της ανεργίας και της μακροχρόνιας ανεργίας που παίρνουν πολύ λίγοι σε ένα επίδομα. Αυτό το επίδομα θα έχει ένα σταθερό μέρος, αυτό το οποίο θα λαμβάνουν όλοι ανεξάρτητα του εργασιακού και ασφαλιστικού βίου, το οποίο θα ξεκινάει πιο ψηλά και θα χαμηλώνει με τους μήνες και να υπάρχει κάποιο «μπόνους» σε αυτούς οι οποίοι έχουν δουλέψει πολλά χρόνια και έχουν συνεισφέρει πολλά στο σύστημα. Δεν μιλάμε για μείωση του επιδόματος ανεργίας. Δεν κόβει κανείς το επίδομα.

Αντιθέτως, πάμε να το ενισχύσουμε και για αυτό και έχει ένα κόστος 100 εκατομμυρίων ευρώ η πιλοτική δράση που θα τρέξουμε από το Ταμείο Ανάκαμψης. Αν κόβαμε δεν θα είχε κόστος, θα είχε εξασφάλιση πόρων. Αντιθέτως, έχει κόστος, διότι πάμε να δούμε πώς μπορούμε να στηρίξουμε πιο ουσιαστικά, αλλά και εδώ είναι το κλειδί και να επιστρέψει στην αγορά εργασίας πιο γρήγορα. Δηλαδή, να στηρίξουμε πιο αποτελεσματικά τους ανέργους, αλλά, ταυτόχρονα, να τους δίνουμε αυτά που χρειάζονται, ώστε να φύγουν από την επιδότηση της ανεργίας και να επιστρέψουν στην αγορά εργασίας πιο γρήγορα. Αυτά για την παρουσίασή μου. Σας ευχαριστώ πάρα πολύ για την προσοχή σας και είμαι στη διάθεσή σας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Πολύ ενδιαφέροντα, κύριε Διοικητά. Ξεκινάμε με τον κ. Οικονόμου. Κυρία Αθανασίου, αμέσως μετά θα σας δώσω τον λόγο, γιατί ξέρω ότι έχετε να πάτε στην Ολομέλεια. Κύριε Μπιμπίλα και εσείς; Και εσείς, κ. Κατσώτη; Ωραία, να ξεκινήσουμε με τον κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, να σας συγχαρώ για την επιλογή σας να καλέσετε τον Διοικητή και το επιτελείο της Δ.ΥΠ.Α. για τη συνεδρίαση. Είναι η τρίτη συνεδρίαση νομίζω. Και οι τρεις επιτυχημένες επιλογές, γιατί ανοίξατε θέματα πολύ σοβαρά. Άκουσα με προσοχή αυτά που είπε ο Διοικητής. Νομίζω ότι με την παρουσίαση αυτή εμφανίζεται η σπουδαία εικόνα, η σπουδαία σημασία που έχει ο οργανισμός αυτός, ένας από τους μεγαλύτερους οργανισμούς της χώρας, αλλά και αξίας, γιατί ασχολείται με τα ζητήματα που πρέπει να στηρίξουμε, ευάλωτες ομάδες ή έναν κόσμο ο οποίος χρήζει βοήθειας και το «δίχτυ προστασίας» αυτό είναι κρίσιμη ύλη για να μπορέσουμε να έχουμε την κοινωνική συνοχή, ηρεμία, και πορεία των πραγμάτων, έτσι όπως την θέλουμε ως κοινωνία όλοι μαζί.

Είναι πολλά τα ζητήματα που θέσατε. Νομίζω ότι και η δική μας Επιτροπή θα σας καλέσει εν ευθέτω χρόνω, για να δούμε τα πράγματα πιο διεξοδικά, ίσως. Η Επιτροπή Κοινωνικών Υποθέσεων θα έχει και την πολιτική ηγεσία παρόντες όταν θα είστε εκεί για να δούμε και τι λέει το Υπουργείο, η πολιτική ηγεσία, αυτοί που έχουν τη δημοκρατική νομιμοποίηση, για το αν βλέπει, δηλαδή, η Κυβέρνηση τουλάχιστον και τα κόμματα, να πουν τη γνώμη τους, αν χρειάζεται περαιτέρω εκσυγχρονισμός του Οργανισμού.

Όπως κατάλαβα, εντοπίσατε και εσείς ότι ένας οργανισμός ο οποίος έχει 70 χρόνια πορεία και κάποια πράγματα έχουν προσκολληθεί σε παλαιότερες δεκαετίες, εκ των πραγμάτων δεν μπορεί να προχωράει έτσι το πράγμα, στο φόβο τού τι θα πει ο ένας, τι θα πει ο άλλος, η πολιτική δύναμη Α, η πολιτική δύναμη Β, γιατί έτσι έχουμε μάθει. Καλά είναι να καθόμαστε στη βόλεψή μας και να μην «σπάμε κανένα αυγό», αλλά «ομελέτα δεν τρως αν δεν σπάσεις τα αυγά». Εμείς, λοιπόν, ακούμε με πολύ προσοχή αυτά που είπατε.

Εδώ, πριν ενάμιση χρόνο, έγινε μεγάλος χαμός, για παράδειγμα στην Επιτροπή των Κοινωνικών Υποθέσεων και μετά στην Ολομέλεια, γιατί τόλμησε τότε η Κυβέρνηση να πει το αυτονόητο, ότι όταν είσαι άνεργος πρέπει να είσαι άνεργος, να αναζητείς εργασία. Το πρωτοφανές που γίνεται νομίζω μόνο στην Ελλάδα σε οργανωμένο επίπεδο, παντού γίνεται ίσως, να σου δίνουν θέση εργασίας μία, δυο, τρεις φορές και εσύ να λες όχι. Τότε γιατί χρησιμοποιείς αυτό τον Οργανισμό και για ποιο λόγο χρειάζεται να υπάρχει μία τέτοια συγκρότηση, αφού δεν θέλεις να αξιοποιήσεις αυτή την ευκαιρία; Γιατί ο οργανισμός αυτός είναι ευκαιρία, είναι δυνατότητα.

Άρα, λοιπόν, έχει σημασία να έχουμε τα αποτελέσματα. Να δούμε δηλαδή τελικά, αυτό το ένα εκατομμύριο που εγγράφεται τι είναι; Αυτοί οι άνθρωποι είναι πραγματικά άνεργοι; Απλά κάνουν μια τυπική διαδικασία και τα αφήνουν στη μοίρα τους και στην τύχη τους; Εσείς ανταποκρίνεστε έτσι ώστε αυτό το πράγμα να του δίνετε ευκαιρίες; Έχουμε πολλά παραδείγματα ο καθένας από την προσωπική του ζωή, ανθρώπων οι οποίοι, είτε αδιαφορούν, είτε δεν μπορούν να αξιοποιήσουν γιατί έχει πολυπλοκότητα αυτός ο Οργανισμός και αυτές οι υποθέσεις και δεν τις καταλαβαίνει ο κόσμος, είτε, σε τελική ανάλυση, ίσως και ο ίδιος ο Οργανισμός δεν στρέφεται ενεργά απέναντι σε αυτόν τον κόσμο.

Πάντως, νομίζω ότι οι μεταρρυθμίσεις που έχουν γίνει το τελευταίο διάστημα, από το 2019 και μετά, δεν βοηθάνε κάπως τα πράγματα. Εγώ νομίζω ότι δεν είναι τολμηρές. Εγώ θέλω να ακούσω την πολιτική ηγεσία, για ποιο λόγο αφήνει οργανογράμματα ή, τέλος πάντων, επαγγέλματα τα οποία δεν υφίστανται αυτήν τη στιγμή, να συνεχίσουν τη ρότα τους; Γιατί η ελληνική γραφειοκρατία είναι αξεπέραστη και ανίκητη και πρέπει να την παρακολουθούμε απλά να διάγει τον βίο της; Εσείς δεν μπορείτε να κάνετε παραπάνω, γιατί έχετε ένα νομικό πλαίσιο που πρέπει να κινηθείτε. Ας μας πουν αυτοί που πρέπει να διαμορφώσουμε τις καταστάσεις, γιατί δεν το κάνουν ή, τέλος πάντων, πότε προβλέπεται να κάνουν κάτι.

**Δώσατε στο τέλος μια εκδοχή των μεταρρυθμίσεων που έχετε στο μυαλό σας και τις βλέπω λογικές. Ίσως να δοθεί πιο μεγάλη έμφαση και για συμβολικούς λόγους, για το επίδομα εργασίας. Τι να σε κάνω να κάθεσαι ένα χρόνο και να βαλτώνεις; Κατανοητό, πρέπει να σε στηρίξω αλλά πρέπει αυτός ο οποίος βγήκε από την αγορά εργασίας να ξαναμπεί στην αγορά εργασίας . Αυτό είναι το πρωτεύον. Να σε στηρίξω μεν, στη δύσκολη στιγμή σου, αλλά να μπεις ξανά στην αγορά εργασίας. Το να μπεις στην αγορά εργασίας πάλι δεν είναι εύκολη υπόθεση, διότι έχει σχέση με την κατάρτισή σου, έχει σχέση με την ψυχική σου υγεία, την δυνατότητά σου να μπορείς να είσαι ξανά ενεργός. Έχει πάρα πολλές παραμέτρους.**

**Άκουσα, με πολύ ενδιαφέρον λοιπόν την παρουσίασή σας, έχω θετική άποψη για το έργο που κάνετε, αλλά νομίζω, όμως, ότι μπορούμε να κάνουμε και άλλα πράγματα αφού έχετε και εσείς τέτοιες απόψεις και τέτοιες επεξεργασίες στον Οργανισμό μέσα. Να κοινοποιηθούν, να τις μάθουμε και οι υπόλοιποι και να μπορέσουμε να υλοποιήσουμε πιο γρήγορα όλα.**

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής ): Δεσμεύτηκε, κ. Οικονόμου, ότι θα είναι παρών πάλι, όταν χρειαστούμε.**

**Τον λόγο έχει η κυρία Αθανασίου.**

**ΜΑΡΙΑ ΑΘΑΝΑΣΙΟΥ: Ευχαριστώ κύριε Πρόεδρε. Ευχαριστούμε και τον κύριο Πρωτοψάλτη για την ενημέρωση, ήταν πάρα πολύ σημαντική για μας. Εγώ θα ήθελα να θίξω μερικά θέματα και να βάλω και μερικές ερωτήσεις. Το πρώτο ζήτημα που θα ήθελα να θίξω και εφόσον το θεραπεύσετε θα παράσχει άμεση δικαίωση και οικονομική ανακούφιση στους εμπλεκόμενους εργαζομένους, αφορά στην αναδρομική απονομή επιδόματος βαρέων και ανθυγιεινών, το οποίο απονεμήθηκε με το πρόγραμμα ΟΑΕΔ σε 4.000 πλην όμως η αρμόδια διευκρινιστική ΚΥΑ εκδόθηκε 10 μήνες αργότερα και μάλιστα, χωρίς να προβλέπει αναδρομικότητα στην απονομή του επιδόματος. Έτσι η απονομή του επιδόματος, χορηγείται από 1η Απριλίου του 2024 και τούτο σημαίνει ότι οι θιγόμενοι χάνουν τις αυξήσεις που δικαιούνται από το έτος 2023, δηλαδή αυξήσεις 12 μηνών συνολικής επιβάρυνσης μόλις 430.000 ευρώ.**

**Προτίθεστε, λοιπόν, να μεριμνήσετε ώστε να αποκατασταθεί αυτή η αδικία σε τέτοιους δύσκολους καιρούς που η κοινωνία μαστίζεται από την ανεξέλεγκτη ακρίβεια; Επιπρόσθετα και πάντα σε σχέση με τη συγκεκριμένη εργασιακή ομάδα των 4.000 του ΟΑΕΔ, δέον θα ήταν να υπάρξει μέριμνα ώστε να επισπευσθεί το ΦΕΚ της 8ης ανανέωσης, καθώς οι πρώτες συμβάσεις λήγουν 31 Ιανουαρίου. Τέλος, θα πρέπει να μετατραπούν οι συμβάσεις των 4.000 σε επικουρικό, ώστε να υπάρχει μισθολογική αναβάθμιση, όπως αναφέρει και η ανακοίνωση της ΠΟΕΔΗΝ.**

**Στη συνέχεια, θα αναφερθώ στην κατάργηση από την ΔΥΠΑ τριών επιδοματικών παροχών, οι οποίες αφορούσαν σε χιλιάδες ανέργους, με ΚΥΑ των κυρίων Υπουργών Οικονομικών, Εργασίας και Κοινωνικής Ασφάλισης, η οποία δημοσιεύτηκε στο ΦΕΚ τεύχος Β΄ με ημερομηνία 29/12/2023, αρ. φύλλου 7469 παροχές, οι οποίες αποτελούν επιδόματα, τα οποία απονέμονταν από το Μάρτιο του 1989, ούτως ειπείν εδώ και 35 χρόνια.**

**Ειδικότερα, καταργήθηκε, πρώτον, το ειδικό επίδομα το οποίο απονεμόταν μετά τη λήξη τακτικής επιδότησης ανεργίας, το οποίο δικαιούνταν οι ασφαλισμένοι πολίτες, οι οποίοι διατηρούσαν την ιδιότητα του ανέργου κατά την ημερομηνία καταβολής του βοηθήματος, εφόσον παρέμεναν εγγεγραμμένοι στα μητρώα ανέργων επί ένα μήνα, μετά τη λήξη της τακτικής επιδότησης ανεργίας, με τις προβλεπόμενες εξαιρέσεις το οποίο διαμορφώνονταν σε 250 ευρώ.**

**Δεύτερον, καταργήθηκε το ειδικό βοήθημα το οποίο απονεμόταν στους δικαιούχους μετά την τρίμηνη παραμονή στο μητρώο ανέργων, το οποίο μπορούσαν να λάβουν οι δικαιούχοι μέχρι τρεις φορές το ίδιο ημερολογιακό έτος και το οποίο ανέρχονταν σε 287,40 ευρώ.**

**Τρίτον, καταργήθηκε το ειδικό επίδομα επίσχεσης ή διακοπής εργασιών της επιχείρησης εκμετάλλευσης, δικαιούχοι του οποίου ήταν οι ασφαλισμένοι οι οποίοι δεν συγκέντρωναν προϋποθέσεις τακτικής επιδότησης, σε περίπτωση διακοπής των εργασιών της επιχείρησης, είτε εκμετάλλευσης και αδυναμίας καταγγελίας της σύμβασης εργασίας από τον εργοδότη, είτε της άσκησης από τον εργαζόμενο του δικαιώματος επίσχεσης εργασίας.**

**Το ύψος αυτού του επιδόματος ανέρχονταν σε ποσό ίσο με το εικοσαπλάσιο του επιδόματος ανεργίας, προσαυξανόμενο κατά 10% για κάθε προστατευόμενο μέλος. Η ΔΥΠΑ έκτοτε έσπευσε, με εσωτερικό έγγραφο, να διευκρινίσει ότι δεν είναι πλέον διαθέσιμες οι αιτήσεις των καταβληθέντων επιδομάτων και τυχόν αιτήσεις, οι οποίες υποβλήθηκαν από την 29η Δεκεμβρίου 2023 και εξής, είναι απορριπτέες. Είναι σαφές ότι από την κατάργηση αυτών των επιδομάτων θίγονται χιλιάδες δικαιούχοι. Το ερώτημα το οποίο σας θέτω, είναι με ποια λογική καταργήθηκαν αυτά τα τρία επιδόματα. Τι ύψος δημοσιονομικής επιβάρυνσης συνιστούσε η χορήγησή τους καθώς και ποια ισοδύναμα μέτρα στήριξης έχει προγραμματίσει να παράσχει η ΔΥΠΑ στους θιγόμενους;**

**Θα κλείσω με την εμφάνιση, για πρώτη φορά στην ιστορία του τέως ΟΑΕΔ, του εύρωστου αυτού ταμείου, ελλείμματος και μάλιστα πολύ μεγάλου, το οποίο ανέρχεται σε σχεδόν ένα εκατομμύριο ευρώ. Εγώ άκουσα ότι είχαμε 3,5 δισ. κέρδος από εσάς. Πέραν του προφανούς σοκ για την εμφάνιση ελλείμματος, για πρώτη φορά αποτελεί σοκ και το ύψος αυτού του ελλείμματος.**

**Η σειρά των ερωτημάτων τα οποία τίθενται είναι προφανής. Πώς δηλαδή, εμφανίστηκε τέτοιο έλλειμμα, πώς αυτό ξέφυγε σε αυτό το ύψος και γιατί δεν εντοπίστηκε εγκαίρως, ώστε να ληφθούν τα κατάλληλα μέτρα; Σε ποιο ύψος αποτιμώνται τα αποθεματικά του Οργανισμού, καθώς και πόσο επηρέασαν τα εξαγγελθέντα προγράμματα όπως το «55-74» ή ακόμα και το πρόγραμμα «Σπίτι μου» στη δημιουργία και στη διαμόρφωση αυτού του ελλείμματος. Τέλος, πώς προδιαγράφεται το μέλλον της ΔΥΠΑ κάτω από αυτές τις συνθήκες; Σας ευχαριστώ.**

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Τον λόγο έχει ο κ. Καλαματιανός.**

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ: Κύριε Διοικητά, σας καλωσορίζουμε στην Επιτροπή μας μαζί με το επιτελείο σας. Θα ήθελα να μπω κατευθείαν σε ερωτήσεις για να μην καθυστερούμε. Καταρχάς, υπάρχει μια πρωτοφανής διαφορά μεταξύ των ανέργων που μετρά η ΔΥΠΑ, σε σχέση με αυτούς που ανακοινώνει η ΕΛΣΤΑΤ. Θα ήθελα την εξήγησή σας από πού προκύπτει αυτή η μεγάλη διαφορά στην καταμέτρηση των ανέργων μεταξύ ΔΥΠΑ και ΕΛΣΤΑΤ. Αυτή η διαφορά υπήρχε και παλαιότερα , αλλά τώρα έχει ανέβει πάρα πολύ η ψαλίδα 900 και πλέον χιλιάδες εσείς και 400 κατά χιλιάδες η ΕΛΣΤΑΤ. Να μας εξηγήσετε λίγο, πώς προκύπτει αυτή η τεράστια διαφορά, πρώτον.**

**Δεύτερον, ενώ είχατε προϋπολογίσει για το 2023 πλεόνασμα 163 εκ. ευρώ, με την αναθεώρηση του προϋπολογισμού που έγινε το Νοέμβριο του 2023, προέκυψε έλλειμμα 548 εκατ. Εξηγήστε μας λίγο, γιατί; Επίσης, θα ήθελα να μας πείτε, γιατί έχουμε κάνει σχετική ερώτηση στον κοινοβουλευτικό έλεγχο προς το Υπουργείο, αλλά και σε εσάς απευθύνεται προφανώς, σε τι ύψος ανέρχονται τα αποθεματικά της ΔΥΠΑ για να μπορεί να καλύψει δύο συνεχόμενες χρονιές ελλειμμάτων;**

**Τρίτον, που οφείλονται αυτές οι πρωτόγνωρες αστοχίες για τον προϋπολογισμό; Τέταρτον, σχετικά με τον ΕΦΚΑ έχει καταβάλει τις οφειλές του ή σε τι ύψος ανέρχονται οι οφειλές του ΕΦΚΑ προς τη ΔΥΠΑ; Επίσης, ποιοι είναι οι λόγοι μειωμένης χρηματοδότησης των προγραμμάτων απασχόλησης της ΔΥΠΑ για το 2024; Τελευταίο, αν έχετε προϋπολογίσει για τη ΔΥΠΑ για το 2024 το ποσό που θα διατεθεί από το αποθεματικό του ΟΕΚ για το πρόγραμμα «Σπίτι μου». Ευχαριστώ.**

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Ευχαριστούμε κ. Καλαματιανέ, το κάνετε ακόμα πιο ενδιαφέρον.**

**Τον λόγο έχει ο κ. Κατσώτης.**

**ΧΡΗΣΤΟΣ ΚΑΤΣΩΤΗΣ: Σας καλωσορίζουμε στη σημερινή Επιτροπή. Συγχωρήστε με, για τον διάλογο που είχα με τον Πρόεδρο δεν αφορά εσάς. Θα μπορούσαμε να βάλουμε στην ατζέντα μας και να συζητήσουμε πάνω σε συγκεκριμένα ζητήματα, ωστόσο θα υπάρχει και άλλη συζήτηση, όπως είπατε και εσείς, γιατί ο Οργανισμός έπαιζε έναν πολύ σημαντικό ρόλο στην προστασία των ανέργων, ώσπου από μία περίοδο και μετά αυτό άρχισε να αλλάζει και να μειώνεται η προστασία των ανέργων όλο και περισσότερο. Όλο και περισσότεροι άνεργοι είναι απροστάτευτοι πια.**

**Το 10% είναι αυτό που επιχορηγείται σήμερα από τον Οργανισμό. Αυτό σημαίνει ότι υπάρχει μεγάλο ζήτημα με τις προϋποθέσεις που απαιτούνται για την επιδότηση των ανέργων, κάτι που δεν είπατε τίποτα για αυτές. Δηλαδή, αν θα αλλάξουν αυτές οι προϋποθέσεις, αν θα ενταχθεί μέσα σε αυτή την ασφάλιση την προστασία των ανέργων ακόμα περισσότερο εργατικό δυναμικό άνεργο ή όχι.**

Αυτό δεν το είπατε στις μεταρρυθμίσεις που σκέπτεσθε. Αντίθετα, είπατε για την αλλαγή του επιδόματος ανεργίας, την αλλαγή του υπολογισμού τους με τη συγχώνευση του τακτικού επιδόματος με του μακροχρόνια ανέργου. Ούτε εδώ μιλήσατε για το χρόνο επιδότησης, αν πράγματι θα διατηρηθεί αυτός ο χρόνος που υπάρχει σήμερα, που είναι μικρός και εσείς το διαπιστώσατε ότι οι μακροχρόνια άνεργοι είναι πολλοί και απροστάτευτοι και είναι λίγοι αυτοί που μπορούν να πάρουν το επίδομα του μακροχρόνια ανέργου. Ούτε για αυτό είπατε κάτι, αν ο χρόνος προστασίας του ανέργου θα αυξηθεί ή θα παραμείνει ο ίδιος.

Ούτε είπατε για τις τετρακόσιες ημέρες επίδομα ανεργίας, αν αυτό θα αλλάξει, ένας νόμος που ήταν στα μνημόνια, που άλλαξε και πέταξε έξω αρκετούς ανέργους. Αυτό διατηρείται σήμερα ακόμη, τετρακόσιες μέρες στα τέσσερα χρόνια, κάτι το οποίο, τέλος πάντων, είναι αδικαιολόγητο πια, τη στιγμή που ανεβήκαμε επενδυτική βαθμίδα, που η οικονομία πάει καλά, τέλος πάντων, όλα αυτά που λέει η Κυβέρνηση, που ευημερεί ο λαός, είναι χαρούμενος κ.λπ.. Όμως εδώ παραμένει μία τέτοια ρύθμιση που αφήνει έναν κόσμο απροστάτευτο. Για αυτό δεν είπατε κάτι στην ενημέρωση που μας κάνατε.

Υπάρχει το θέμα των προγραμμάτων. Σας ρωτώ, κύριε Διοικητά, εάν σήμερα λέγατε «τέλος τα προγράμματα για τους εργοδότες», πόσο θα αυξάνονταν η ανεργία; Πείτε ότι δεν δίνεται κανένα πρόγραμμα, δεν ενισχύεται, δηλαδή, τον εργοδότη με παροχή τζάμπα εργασίας από τον Οργανισμό, θα αυξανόταν η ανεργία; Τι σκέψεις έχετε, τι μελέτη έχετε κάνει για αυτό; Γιατί μιλάμε για πολύ χρήμα που πάει στην εργοδοσία σήμερα μέσω των προγραμμάτων, δηλαδή, που ενισχύει τα κέρδη των επιχειρήσεων, αλλά, για πείτε μας αυτό που ισχυρίζεστε. Πόσες είναι οι πραγματικές θέσεις εργασίας που έχουν δημιουργηθεί από την ενεργητική πολιτική που κάνετε; Οι πραγματικές θέσεις, όχι τα οκτάμηνα, όχι τις περιορισμένες κ.λπ., γιατί μιλάμε για δισεκατομμύρια ευρώ που έχουν πάει στα προγράμματα.

Εγώ ήμουν 10 χρόνια στο Διοικητικό Συμβούλιο του Οργανισμού και ξέρω πολύ καλά τον Οργανισμό, όπως τον ξέρετε και εσείς. Ήμουν πιο πολλά χρόνια από εσάς. Το τι χρήμα έχει πάει στους εργοδότες στη λογική της ενίσχυσης της εργασίας και όχι της ανεργίας, είναι αμύθητα τα ποσά. Πέστε μας ποιες είναι οι πραγματικές θέσεις. Δυστυχώς, εδώ και αυτή η Κυβέρνηση και οι προηγούμενες, ενίσχυσαν ουσιαστικά την κερδοφορία των επιχειρήσεων και συνέβαλαν στο να μειωθεί η τιμή της εργατικής δύναμης και όχι να δημιουργηθούν πραγματικές θέσεις εργασίας για τους ανέργους.

Εσείς έχετε πάρει τις αρμοδιότητες που είχαν οι οργανισμοί, που έχουν καταργηθεί με τα μνημόνια, του Οργανισμού Εργατικής Κατοικίας και της Εργατικής Εστίας. Είχε παροχές, γιατί παρακρατούνται ακόμη σήμερα εισφορές από τους εργαζόμενους και αυτές είναι ανταποδοτικές και υπήρχαν προϋποθέσεις για την κατοικία, για όλα αυτά που έδινε η Εργατική Εστία και ούτω καθεξής. Αυτά είναι πέρα και έξω από τις προτεραιότητές σας όπως φαίνεται και δεν είναι δική σας ευθύνη, γιατί το στεγαστικό πρόγραμμα της Εργατικής Κατοικίας ή της ΔΥΠΑ τώρα ουσιαστικά είναι ανύπαρκτο. Και οικόπεδα μπορεί να υπάρχουν που θα μπορούσαν να βρεθούν και να υπάρξουν κατοικίες για ανθρώπους που σήμερα το στεγαστικό ζήτημα είναι πολύ μεγάλο.

Η ακρίβεια και τα ενοίκια έχουν φθάσει «στον Θεό», που λένε, και δεν μπορεί ένα νέο ζευγάρι να ανταποκριθεί σε αυτές τις δαπάνες και δεν υπάρχει αυτή η προοπτική ενός εργαζόμενου, ενός ζευγαριού να έχει ένα σπίτι μέσα από τη διαδικασία αυτή, που υπήρχε παλιότερα στον Οργανισμό Εργατικής Κατοικίας. Πόσα είναι τα αποθεματικά που έχει αυτό το κονδύλι τώρα που είναι για τον ΟΕΚ; Πού είναι αυτά; Που πάνε; Πληρώνουν οι εργαζόμενοι. Πού πάνε αυτά τα αποθεματικά; Θα πρέπει να μας το πείτε, όπως βέβαια και για την Εργατική Εστία. Τώρα, βέβαια, οι εισφορές έχουν μειωθεί κατακόρυφα, αλλά, εν πάση περιπτώσει, υπάρχουν και αυτά τα προγράμματα της Εργατικής Εστίας.

Τα επιδόματα αφερεγγυότητας, το τακτικό επίδομα αφερεγγυότητας υπάρχει. Αυτό το ειδικό επίδομα γιατί το καταργήσατε; Το ειδικό επίδομα επίσχεσης, πού αναφέρεται αυτό; Αναφέρεται, λοιπόν, σε εργοδότες οι οποίοι δεν πληρώνουν και αυτοί είναι πολλοί, κύριε Διοικητά. Είναι πολλοί αυτοί που έχουν «πάρει αέρα τα πανιά τους» και λειτουργούν με το έτσι θέλω. Γιατί, λοιπόν, καταργήσατε αυτό το ειδικό επίδομα που ήταν μία προστασία σε αυτόν τον εργαζόμενο που δεν αμείβεται; Άλλο, τέλος πάντων, η τακτική επίσχεση εργασίας, αλλά υπάρχουν όλα αυτά και τα έχουμε συναντήσει. Τα έχουμε συναντήσει σε πολλούς χώρους δουλειάς, σε πολλούς κλάδους, όχι μόνο σε αυτούς που είναι σε κρίση, αλλά και σε αυτούς που είναι σε ανάπτυξη σε κλάδους τέτοιους. Γιατί καταργήσατε, λοιπόν, αυτό το ειδικό επίδομα επίσχεσης εργασίας;

Επίσης, για το θέμα του ελλείμματος, ειπώθηκε προηγουμένως. Άλλοι λένε 1 δισ., ο κύριος Καλαματιανός τώρα λέει 536 εκατομμύρια, εσείς λέτε 80 εκατομμύρια, τέλος πάντων, υπάρχει ένα έλλειμμα. Μπορείτε να μας πείτε πόσο είναι και πώς προήλθε αυτό; Γιατί υπάρχει ένα ζήτημα που διαχέεται ότι το έλλειμμα έχει να κάνει με αυτή την πολιτική της ενεργητικής στήριξης της απασχόλησης, που «σπρώξατε» πολύ χρήμα στους εργοδότες τα προηγούμενα χρόνια. Αυτά και θα επανέλθουμε. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Ευχαριστούμε, κ. Κατσώτη. Τον λόγο έχει ο κ. Μπιμπίλας.**

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σας. Ευχαριστώ πολύ, κ. Πρόεδρε. Κάνατε μια πολύ καλή ανάλυση για να καταλάβουμε ορισμένα πράγματα και ευχαριστώ ιδιαίτερα, γιατί τα καλλιτεχνικά σωματεία έχουν κάνει πολύωρες συναντήσεις για ένα πολύπλοκο και αδιέξοδο πρόβλημα που έχει δημιουργηθεί στον καλλιτεχνικό κόσμο, στους ηθοποιούς, χορευτές, μουσικούς, τραγουδοποιούς. Το έχουμε αναλύσει, αλλά θα ήθελα να το πω και στην Επιτροπή να το ξέρετε, ότι οι καλλιτέχνες αυτήν τη στιγμή βρίσκονται σε αδιέξοδο για πρόβλημα που έχει δημιουργηθεί εξαιτίας της ενοποίησης στον ΕΦΚΑ, τον πρώην ΟΑΕΕ, και του ΙΚΑ. Εμείς ως μισθωτοί, όσοι είναι μισθωτοί, δεν έχουν κανένα πρόβλημα, όμως είναι πολύ λίγοι αυτοί που είναι μόνο μισθωτοί.

Όλοι εξαναγκάσθηκαν κάποια στιγμή να βγάλουν δελτία παροχής υπηρεσιών, τα οποία, όμως, είχαν εξαιρεθεί από το ΤΕΒΕ και έχουν μέσα ένσημα όπως του ΙΚΑ, όπως του μισθωτού. Δηλαδή, πληρώνει ο εργοδότης και κρατάνε και από τον εργαζόμενο. Αυτό αμέσως μας διαφοροποιεί από τους ελεύθερους επαγγελματίες τους υπόλοιπους που πληρώνουν με το μήνα αυτό που πληρώνουν. Μάλιστα, όταν δουλεύουμε με τα δελτία μας, δουλεύουμε σήμερα και ξέρετε πότε μπαίνουν τα ένσημα; Όταν πληρωνόμαστε. Δηλαδή, δεν είναι το ένσημό μας την ημέρα της δουλειάς μας, αλλά την ημέρα της πληρωμής μας. Δηλαδή παίρνεις 500 ευρώ με το τεκμαρτό, είναι κάποια ένσημα.

Τι έγινε τώρα με την ενοποίηση; Μας θεωρούν όλους ελεύθερους επαγγελματίες, μην παίρνοντας υπόψη τι συνέβαινε στο παρελθόν, όπου παίρναμε τις ανεργίες, τώρα 40 χρόνια, δηλώνοντας τα ένσημα της μισθωτής εργασίας, παράλληλα και της πολλαπλής απασχόλησης από τα δελτία, υπογράφοντας και μία υπεύθυνη δήλωση ότι, όσο καιρό θα παίρνεις ανεργία δεν θα χρησιμοποιηθεί αυτό το δελτίο παροχής υπηρεσιών και πληρώνονταν κανονικά τις ανεργίες τους.

Από την ώρα της ενοποίησης ξεκίνησε αυτό το πολύπλοκο πρόβλημα, όπου σε διάφορους ΟΑΕΔ άρχισαν να ζητούν πίσω τα λεφτά των ανεργιών, άρχισαν να υποχρεώνουν ηθοποιούς να διακόψουν τα δελτία τους και μετά δεν είναι εύκολο να ξανανοίξει ένα δελτίο άμεσα και οι ηθοποιοί σε απόγνωση σταματάνε τα δελτία τους. Τα σταματάνε και εξαιτίας άλλης, βέβαια, αιτίας, λόγω του τέλους επιτηδεύματος.

Υπήρχε ο τίτλος κτήσης μέχρι τώρα, που δεν είχε ένσημα και χάσανε πάρα πολλά ένσημα οι ηθοποιοί. Τώρα στον τίτλο κτήσης, είναι υποχρεωτικό το ένσημο και καλά έκανε και είναι υποχρεωτικό. Από τη στιγμή της ενοποίησης των Ασφαλιστικών Ταμείων, άρχισε αυτός ο κόφτης και επειδή θεωρούνται ελεύθεροι επαγγελματίες οι ηθοποιοί, με ερωτηματικό για εμάς και για εσάς χωρίς ερωτηματικό, άρχισαν να μην μπορούν να παίρνουν επιδόματα ανεργίας και να γίνονται τεράστιοι καυγάδες μέσα στους κατά τόπους Ο.Α.Ε.Δ., για να αποδείξουν οι ηθοποιοί ότι εγώ είμαι μισθωτός και έχω αυτό το δελτίο με ένσημα του Ι.Κ.Α., που σημειωτέων έχουν κρατήσεις υπέρ του Ο.Α.Ε.Δ..

Πώς, λοιπόν, η Δ.ΥΠ.Α. ζητάει πίσω τα χρήματα, αφού μέσα υπάρχει και η κράτηση υπέρ του Ο.Α.Ε.Δ.; Την πληρώνει κανονικά την κράτηση ο εργαζόμενος. Δεν πρέπει να πάρει ως ανεργία το επίδομά του; Εμείς, σας ζητάμε να το δείτε το θέμα αυτό σε συνεργασία με τα αρμόδια Υπουργεία, με περισσότερη προσοχή, φροντίδα και ανθρωπιά, γιατί είναι πολύ απάνθρωπο να παίρνεις πίσω χρήματα - να ζητάς πίσω χρήματα. Μας υποσχεθήκατε ότι όσοι μέχρι τώρα έχουν πάρει χρήματα, δεν θα τους τα ζητήσετε. Τι θα γίνει όμως με αυτούς που πάνε τώρα να πάρουν ανεργία και τους λένε, είσαι ελεύθερος επαγγελματίας και δεν δικαιούσαι ανεργία, ενώ του κρατάνε στα ένσημα το ποσοστό υπέρ του Ο.Α.Ε.Δ.;

Είμαστε σε απόγνωση όλοι οι καλλιτέχνες, διότι δεν ξέρουμε τι να κάνουμε. Εάν καταργήσουμε όλοι τα ΔελτίαΠαροχής Υπηρεσιών, γιατί τώρα έχουμε και το άλλο «το φορομπηχτικό», δηλαδή το 10.900, μας θεωρούν όλους «φόρο-κλέφτες», ενώ σας λέω ειλικρινά ότι οι καλλιτέχνες δεν μπορούν να συγκεντρώσουν το ποσό των 10.900 που λέει ο νόμος. Άλλες κατηγορίες ελευθέρων επαγγελματιών μπορεί να κλέβουν, οι περισσότεροι ηθοποιοί αμείβονται τόσο λίγο σήμερα στα σήριαλ και στη μεταγλώττιση, που δεν μπορεί να συγκεντρωθεί το πόσο των 10.900 ευρώ με τίποτα. Ελάχιστοι είναι αυτοί οι ηθοποιοί, που θα συγκεντρώσουν αυτό το ποσό και θα το υπερκεράσουν. Οι υπόλοιποι, παίρνουν 2.000 με 3.000 ευρώ το χρόνο και θα θεωρηθούν ότι είναι και «φόρο-κλέφτες». Από την άλλη, δεν παίρνουν και το επίδομα.

Εμείς σας παρακαλούμε να το δείτε με περισσότερη σύνεση αυτό το πρόβλημα, ειδικά των καλλιτεχνών, διότι πρέπει να λυθεί, αλλιώς θα κλείσουμε όλοι τα δελτία παροχής υπηρεσιών, δεν θα μπορούμε να δουλεύουμε και τώρα τι γίνεται; Οι επιχειρήσεις, λένε, ότι όποιος δεν έχει δελτίο, δεν θα έρθει να δουλέψει. Δηλαδή, από τη μία σε υποχρεώνει να έχεις δελτίο και από την άλλη, να μην μπορείς να πάρεις ανεργία και να σε θεωρεί και «φόρο-κλέφτη». Όλο αυτό δημιουργεί μια χαώδη κατάσταση, τραγελαφική και θα δείτε σε λίγο τους καλλιτέχνες πάλι στο δρόμο, διότι είναι σε απόγνωση.

Επίσης, για τα εποχικά επιδόματα που καλώς δίνονται. Από τότε που άρχισε το ωρομίσθιο ένσημο, ξέρετε πόσοι άνθρωποι δεν μπορούν να συγκεντρώσουν τα 50; Διότι, τα ωρομίσθια, πρέπει να δουλεύεις τέσσερις μέρες στο θέατρο, που στα θεωρούν 2 - 2 ώρες, για να μαζέψεις 48 ή 47 και τελικά το εποχικό επίδομα αυτοί που είχαν λίγο κάτω από το 50, ενώ δούλευαν πάρα πολλές μέρες, δεν το παίρνανε. Σας δίνω αυτή την δυστοπική εικόνα του καλλιτεχνικού κόσμου, για να καταλάβετε, ότι πρέπει να υπάρξει κάποια μέριμνα. Δεν γίνεται να είναι έτσι άλλο, ούτε οι ηθοποιοί. Δεν είμαστε ζήτουλες, είμαστε άνθρωποι που απαιτούμε να γίνει σεβαστό το δικαίωμά μας. Δηλαδή, θέλετε να καταργήσουμε τα δελτία;

Πάρτε απόφαση για το πως θα πληρωνόμαστε. Υποχρεώστε τις επιχειρήσεις να βάζουν μισθωτά. Δεν θέλουν οι επιχειρήσεις να βάλουνε μισθωτά. Σου λένε φέρε δελτίο και έτσι φτάνεις σε αυτό το τραγελαφικό αποτέλεσμα. Σας τα είπα όσο πιο γλαφυρά και ανθρώπινα μπορούσα, για να καταλάβετε, σε ποιο σημείο βρίσκεται σήμερα ο καλλιτεχνικός κόσμος. Σας ευχαριστώ πολύ, κύριε Πρόεδρε.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, με συγχωρείται, αλλά επειδή έχουμε την Ολομέλεια, θα θέλαμε να ακούσουμε τον Διοικητή, αλλά πρέπει να φύγω. Επαναλαμβάνω, αγαπητοί συνάδελφοι, ότι πρέπει να φύγω. Σας ζητώ συγνώμη.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Μπιμπίλα, ισχυρή η φωνή του κλάδου σας και όχι μόνο από εσάς.

**ΣΠΥΡΙΔΩΝ ΜΠΙΜΠΙΛΑΣ:** Ευτυχώς που είναι κάποιος ηθοποιός μέλος της Επιτροπής, για να πει όλα αυτά τα προβλήματα. Αν δεν υπήρχε ηθοποιός εδώ, ποιος θα τα έλεγε όλα αυτά;

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Κατσώτης Χρήστος, Ασπιώτης Γεώργιος, Φωτίου Θεανώ, Αθανασίου Μαρία, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Συγχαρητήρια και για αυτό σας το λέμε.

Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σας ευχαριστώ πολύ, κύριε Πρόεδρε. Να σας ευχαριστήσω και εγώ, κύριε Διοικητά, κύριε Πρωτοψάλτη, για την εμπεριστατωμένη παρουσίαση που κάνατε. Πραγματικά, είναι ένας πολύ ευαίσθητος τομέας αυτός. Εγώ χθες έριξα μία ματιά στα στοιχεία από την ΕΡΓΑΝΗ για τον μήνα Νοέμβριο και είδα, ότι υπάρχει ένα εκρηκτικό κοκτέιλ απολύσεων και μετατροπής των συμβάσεων σε μερική απασχόληση. Έχουμε, περισσότερες από 82.000 απολύσεις, απ’ ότι προσλήψεις για τον μήνα Νοέμβριο.

Επίσης, από τις 223.119 προσλήψεις των εργαζομένων, μόνο το 49% ήταν πλήρους απασχόλησης, ενώ το 51% είναι μερικής απασχόλησης. Έτσι αποδεικνύεται ότι η μερική και η εκ περιτροπής εργασία, κυριαρχούν, δυστυχώς, στην ελληνική αγορά εργασίας. Η έκρηξη των απολύσεων σε συνδυασμό με τις χιλιάδες μετατροπές συμβάσεων εργασίας από πλήρη σε μερική και σε εκ περιτροπής απασχόληση, με ή χωρίς τη συναίνεση του εργαζόμενου και έχει σημασία και αυτό, δημιουργεί ανησυχία και ισχυρούς προβληματισμούς για τους εργαζόμενους στη χώρα μας.

Ως εκ τούτου, με τόσο υψηλά ποσοστά μερικής και εκ περιτροπής εργασίας και ταυτόχρονα, με μισθούς στη χώρα μας από τους χαμηλότερους στην Ευρωπαϊκή Ένωση, δεν μπορούμε σε καμία περίπτωση να μιλάμε για βελτίωση της οικονομικής θέσης των μισθωτών του ιδιωτικού τομέα και για την ανάπτυξη του κοινωνικού συνόλου, αλλά και της φτώχειας των εργαζομένων, κύριοι συνάδελφοι. Πρέπει να ενισχυθεί άμεσα, η πλήρης και ασφαλισμένη εργασία. Γιατί, είναι αυτονόητο, ότι χιλιάδες εργαζόμενοι με μερική και εκ περιτροπής απασχόληση, όχι μόνο δεν προχωρούν στη δημιουργία οικογένειας, όχι μόνο δεν γεννούν, αλλά ζουν οι ίδιοι κάτω από τα όρια της φτώχειας.

Θα ήθελα ακόμη να προσθέσω για τους εργαζόμενους, ότι έχουμε μία καινούργια ομάδα – μία μεγάλη ομάδα στη χώρα μας, που εργάζονται αλλά ζουν κάτω από τα όρια της φτώχειας και δεν μπορούν να εξασφαλίσουν τα στοιχειώδη στην οικογένειά τους. Βέβαια, είναι παραδίπλα και οι άνεργοι.

Τι σημαίνει αυτό; Έχουμε νέους προσοντούχους, οι οποίοι ετοιμάζουν τις βαλίτσες τους πάλι για να φύγουν στο εξωτερικό και δεν μας μείνανε και πολλοί. Επίσης, πανηγυρίζει ο Οργανισμός σας ότι πενήντα χιλιάδες άνεργοι εργάστηκαν στα Προγράμματα της Δ.ΥΠ.Α. ή του παλιού Ο.Α.Ε.Δ. και το ίδιο είδα και για το 2024. Αλλά, δεν αναφέρεστε, τι είδους σχέση εργασίας θα έχουν αυτοί οι 50.000; Θα είναι πλήρης; Είναι μερικής απασχόλησης; Για πόσο διάστημα; Αυτά πρέπει να ενδιαφέρουν την Κυβέρνηση. Αυτά πρέπει να ενδιαφέρουν τους πολιτικούς. Ο κόσμος, χάνεται και η Κυβέρνηση κοιτάζει να περάσει τα νομοσχέδιά της, τα έκφυλα και τις ψηφιακές ταυτότητες και διχάζει το λαό.

Βέβαια, θέλουν έναν λαό, να τον μετατρέψουν σε άβουλο, άμορφο, αμόρφωτο, σε έναν λαό που θα αποτελείται από εμπαθείς παγκοσμιοποιημένους καταναλωτές. Δεν θέλουμε τέτοιο λαό. Η απουσία αυτών των στοιχείων, δηλαδή, τι είδους εργασίες είναι, αν είναι πλήρης ή θα είναι μερικής απασχόλησης και για πόσο χρονικό διάστημα, σημαίνει πολλά. Τι σημαίνει για εμάς, ως «ΝΙΚΗ»; Ότι ο Οργανισμός αυτός, δεν συμβάλλει ουσιαστικά στην καταπολέμηση της ανεργίας, αλλά είναι ένας Οργανισμός που ανακυκλώνει ανέργους. 50.000 θα δουλέψουν φέτος, άλλοι 50.000 τον επόμενο χρόνο, θα ξαναβγούν αυτοί και θα έρθουν αυτοί. Έτσι θα αντιμετωπίσουμε την ανεργία της χώρας;

Άκουσα και για τα επιδόματα. Πόσα επιδόματα είπε η κυρία συνάδελφος, 3 ή 4 ή 5 καταργήθηκαν, «το επίδομα, του επιδόματος, ω επίδομα». Δεν βελτιώνεται έτσι η οικονομία. Καλά τα επιδόματα, στη φτώχεια όλοι τα θέλουμε, αλλά, το επίδομα τι σημαίνει; Ότι έχουμε δημιουργήσει ένα κράτος «Λεβιάθαν»,  ακόμα και στον ιδιωτικό τομέα κυριαρχεί παντού. Εγώ, προέρχομαι από το χώρο της ιατρικής και ξέρω πολύ καλά ό,τι οι ιδιωτικές κλινικές εξαρτώνται άμεσα από το κράτος, γιατί το κράτος πληρώνει, ο παλιός Ε.Ο.Π.Υ.Υ. πληρώνει, δηλαδή και ο ιδιωτικός τομέας και το δημόσιο, εξαρτάται από τις αποφάσεις του κράτους.

Αυτό που θα ήθελα να πω, είναι, το εξής. Το ζητούμενο, είναι, να δημιουργηθούν θέσεις εργασίας, αγαπητοί συνάδελφοι. Για εμάς, ως ΝΙΚΗ, το ζητούμενο είναι, να ενισχυθεί άμεσα η πλήρης και ασφαλισμένη εργασία, ώστε ο μέσος εργαζόμενος να μπορεί με αξιοπρέπεια να ζήσει, να δημιουργήσει την οικογένειά του και να μεγαλώσει τα παιδιά του, σε ένα ευρωπαϊκό σύγχρονο γίγνεσθαι. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστούμε πολύ, κύριε Παπαδόπουλε.

Το λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε να καλωσορίσω τον καλεσμένο μας. Ευχαριστούμε για την ενημέρωση. Δεν θα ήθελα να σταθώ τώρα και να κάνουμε μια κουβέντα για τις πολιτικές απασχόλησης. Άλλωστε έχουμε την ευκαιρία και συζητάμε με τον πολιτικό προϊστάμενο της υπηρεσίας σε αυτά τα ζητήματα. Ωστόσο θα μπω στον πειρασμό τουλάχιστον για ένα μεγάλο ζήτημα που είδε το φως της δημοσιότητας και το συζητούσαμε και με τον απερχόμενο Υπουργό και το συζητάμε και με τον Υφυπουργό εδώ, αυτό το μεγάλο ζήτημα του επιδόματος επίσχεσης.

Δεν είναι ένα επίδομα αυτό. Αυτό βάζει βόμβα ουσιαστικά στην αγορά εργασίας με τον τρόπο που μπορεί να λειτουργήσουν κάποιοι ασύδοτοι - μειοψηφία είναι- εργοδότες και να εκμεταλλευτούν αυτή την πίεση που ασκείται με αυτή την πολιτική από την πλευρά της υπηρεσίας σας, με την περικοπή, δηλαδή, του επιδόματος επίσχεσης. Πολλοί άνθρωποι που δεν είχαν πολλές επιλογές κατέφευγαν σε ένα εξώδικο, αναζητούσαν εν πάση περιπτώσει μισθούς υπερημερίας, έκαναν και μια αγωγή, προσέφευγαν στην υπηρεσία σας και έπαιρναν για ένα διάστημα αυτό το επίδομα για να μπορέσουν να τα βγάλουν πέρα. Είναι μεγάλη υπόθεση αυτή. Εγώ είχα την ευκαιρία και το συζήτησα και με τον κύριο Υφυπουργό. Πρέπει να το ξαναδούμε το θέμα του επιδόματος αυτού.

Ένα δεύτερο ζήτημα είναι αυτό που συζητάμε τόσο καιρό και θέλουμε μια ενημέρωση και μια ανάλυση εδώ, γιατί αυξάνεται αυτή η διαφορά μεταξύ των ποσοστών και των ανέργων που δείχνει η ΔΥΠΑ με την ΕΛΣΤΑΤ. Όλοι λίγο πολύ ξέρουμε τι μετριέται από τη ΔΥΠΑ και τι μετριέται από την ΕΛΣΤΑΤ, αλλά να δούμε γιατί αυξάνεται τα τελευταία δύο χρόνια τουλάχιστον.

Το τρίτο ζήτημα έχει να κάνει με την κατάρτιση και αν έχετε κάποια μετρήσιμα στοιχεία, τελικά όλα αυτά τα χρήματα, γιατί δεν είναι και μικρή η δαπάνη που έχουμε γι΄αυτόν τον τομέα, αν πιάνουν τόπο και αν έχετε αξιολογήσει τη δουλειά που κάνετε μέσα από αυτά τα προγράμματα. Υπάρχουν κάποια μετρήσιμα στοιχεία να μπορέσετε να μας παρουσιάσετε;

Το τέταρτο στοιχείο. Έχουμε κάνει μία ερώτηση τέσσερις τομεάρχες του ΣΥΡΙΖΑ – Προοδευτική Συμμαχία για την υπόθεση του ελλείμματος και δεν έχουμε λάβει απάντηση, τουλάχιστον δημόσια, από την ερώτηση μας μέσα από τον Κοινοβουλευτικό Έλεγχο. Αν μπορείτε να μας δώσετε μία απάντηση, διαφορετικά, αν δεν μπορείτε, θα δούμε τι θα μας πει το Υπουργείο.

Το τελευταίο που θα ήθελα να δούμε είναι για τη μεγάλη δαπάνη για τη διαφήμιση. Εκεί υπάρχει κάποια αξιολόγηση; Γιατί πρέπει να έχουμε αυτές τις δαπάνες για τη διαφήμιση; Δηλαδή σε τι έχει βελτιωθεί η λειτουργία της υπηρεσίας ή έχουν ωφεληθεί οι συμπολίτες μας που έχουν ανάγκη των υπηρεσιών σας από αυτή τη διαφήμιση και τον πακτωλό χρημάτων που διαθέτει η πολιτεία για τη διαφήμιση της ΔΥΠΑ;

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Γαβρήλο σας ευχαριστούμε.

Το λόγο έχει ο κ. Μουλκιώτης. Σας ευχαριστούμε που μας ενημερώνετε κάθε φορά και μας τιμάτε.

**ΓΕΩΡΓΙΟΣ ΜΟΥΛΚΙΩΤΗΣ:** Ζητώ συγγνώμη για την καθυστέρηση. Δυστυχώς η αναδιάταξη του δικαστικού χάρτη μας αναγκάζει να έχουμε διάφορες υποθέσεις που πρέπει να υπάρξουν. Κύριε Πρόεδρε, χαίρομαι ιδιαίτερα που σήμερα έχουμε τη συγκεκριμένη συζήτηση και την επίσκεψη από την ΔΥΠΑ, διότι επανειλημμένες ερωτήσεις οι οποίες έχουν κατατεθεί στη Βουλή που αφορούν την ΔΥΠΑ δεν έχουν τύχει απάντησης. Θα τις επαναφέρω πάλι σήμερα μήπως μάθουμε τίποτα, αλλά θα ήθελα να ρωτήσω και τον κ. Διοικητή εξαρχής. Η ΔΥΠΑ δεν ενημερώνει το Υπουργείο και άρα το Υπουργείο δεν απαντάει στη Βουλή ή από μόνος του ο Υπουργός δεν απαντάει στη Βουλή στις ερωτήσεις του Κοινοβουλευτικού Ελέγχου; Δεν το γνωρίζω και ήθελα να έχω μια σχετική απάντηση.

Εμείς γνωρίζουμε ότι η ΔΥΠΑ έχει ουσιαστικό σκοπό την εφαρμογή της κυβερνητικής πολιτικής και για την ενίσχυση της απασχόλησης και για την καταπολέμηση της ανεργίας και να μεριμνά για τους ανέργους και βεβαίως για αυτούς που είναι και στις ευπαθείς κοινωνικές ομάδες μέσω πολιτικών που είναι, η ασφάλιση κατά της ανεργίας, η συνδρομή αναζήτησης θέσεων εργασίας, η ένταξη και η επανένταξη στην αγορά εργασίας κ.λπ..

Κυρίες και κύριοι συνάδελφοι, κύριε Διοικητά και αξιότιμες κυρίες και κύριοι, ανταποκρίνεται η ΔΥΠΑ στον ρόλο της σύμφωνα με αυτά τα οποία προβλέπονται; Διαθέτει ικανό αριθμό θέσεων εργασίας, της προσφέρονται, ίσως, για να προσφέρει τέτοιες εργασίες στους ανέργους; Και τι εννοώ. Οι επιχειρήσεις προσφεύγουν στον πρώην ΟΑΕΔ για να καλύψουν τις θέσεις εργασίας; Η υπηρεσία αντίστοιχα διαθέτει τις κατάλληλες προϋποθέσεις, υπηρεσίες, προσωπικό, υποδομή κ.λπ. για να ανταποκριθεί με επάρκεια σε αυτό το θέμα;

Πάμε, καταρχάς, στις Ημέρες Καριέρας. Εμείς θεωρούμε και είναι δεδομένο και το έχουμε πει ότι όλα παίζονται σε επικοινωνιακό επίπεδο και όχι σε ουσία. Είναι ένα ξεκάθαρο ζήτημα και σήμερα επικοινωνία έγινε και σήμερα που μιλάμε πάλι η επικοινωνία παίζει συνολικά το ζήτημα της κυβέρνησης. Βεβαίως, το είπε και η συνάδελφος προηγουμένως και μπορεί να έχουν πει και άλλοι συνάδελφοι τα ίδια πράγματα που θα πω αλλά θα μου επιτρέψετε, κύριε Πρόεδρε, να αναφερθώ επί τροχάδην. Μιλάμε για τη ΔΥΠΑ και για τις διαφημίσεις που ακούμε του όποιου έργου πραγματικού ή μη υπαρκτού.

Εμείς θεωρώ ορθολογικά ποιούντες και σχετικά με τις Ημέρες Καριέρας, προκειμένου να αξιολογήσουμε το θεσμό αλλά και την ανταπόκριση της ΔΥΠΑ στην αποστολή της, τον Μάρτιο του 2023 κύριε Πρόεδρε, καταθέσαμε ερώτηση, στις 2 Μαρτίου του 2023, με την οποία ζητούσαμε αναλυτικά στοιχεία τόσο ποσοτικά όσο και ποιοτικά σε σχέση με τις θέσεις εργασίας που δημιουργήθηκαν μέσω ΔΥΠΑ. Πρώτον, δηλαδή, ρωτάμε για πόσες από το σύνολο των θέσεων εργασίας υπάρχει ρήτρα διατήρησης θέσεων εργασίας;

Δεύτερον σε πόσες από το σύνολο των θέσεων εργασίας που έχουν δημιουργηθεί απασχολούνται οι εργαζόμενοι ανά ένα έτος μετά την πρόσληψή τους; Πόσες είναι αυτές και ποιο είναι το ακριβές ποσό που η ΔΥΠΑ χορήγησε για αυτές τις θέσεις εργασίας; Άλλο υποερώτημα στην ίδια ερώτηση: Ποιο το ακριβές προφίλ των επιχειρήσεων που συμμετείχαν στις Ημέρες Καριέρας της ΔΥΠΑ, βιομηχανίες, τουριστικές επιχειρήσεις, εστίασης κ.λπ. και πόσες απόαυτές είναι γραμμένες στον κατάλογο της ΔΥΠΑ που ζητούν αυτές τις εργασίες;

Επίσης, ζητήσαμε πόσοι άνεργοι είχαν προσληφθεί στις επιχειρήσεις που συμμετείχαν στις Ημέρες Καριέρας, σε ποιες ειδικότητες και με ποιες μορφές απασχόλησης. Δηλαδή πλήρης απασχόληση, μερική, εκ περιτροπής. Πόση είναι η διάρκεια των συμβάσεων και ο μισθός ποιος είναι. Εύλογα θεωρώ ερωτήματα τα οποία έπρεπε να μας απαντηθούν. Μάρτιος του 2023 και πάμε Φλεβάρης του 2024 και ουδεμία απάντηση. Γι΄ αυτό ρώτησα τον κ. Διοικητή. Δεν δίνει στοιχεία στο Υπουργείο ή το Υπουργείο δεν απαντάει από μόνο του;

Τώρα, για τις Ημέρες Καριέρας, αν μπορείτε, κύριε Διοικητά, να μας πείτε το κόστος της καθεμιάς από αυτές. Δηλαδή, ενδεικτικά, τι κοστίζει, ας πούμε, το εικαστικό, η προεργασία η γενικότερη, τα κέτερινγκ, οι μετακινήσεις οι δικές σας, των συνοδών γενικότερα των στελεχών. Είναι ένα θέμα το οποίο δεν το γνωρίζουμε. Το ζητήσαμε αλλά δεν μας έχει δοθεί απάντηση.

Άλλο ζήτημα, στην ΚΥΑ Γεωργιάδη – Χατζιδάκη, δια χειρός Πετραλιά. Παραμονές Πρωτοχρονιάς οι άνεργοι είχαν μια πολύ ευχάριστη έκπληξη. 28 Δεκέμβρη καταργήθηκαν τρία επιδόματα, ακούστηκαν προηγουμένως, που έδιναν μια μικρή ανακούφιση, επίδομα επίσχεσης εργασίας, ειδικό επίδομα στους ανέργους μετά τη λήξη της τακτικής επιδότησης ανεργίας και το ειδικό βοήθημα που καταβαλλόταν μετά την τρίμηνη παράταση του μητρώου ανέργων.

Ρωτάω, λοιπόν, τη διοίκηση, η ΚΥΑ ποια εισήγηση έλαβε υπόψη. Τη δική σας, το γράφει στα έχοντας υπόψη ότι ήταν δική σας εισήγηση. Γιατί κύριε Διοικητά εισηγηθήκατε την κατάργηση του επιδόματος επίσχεσης εργασίας; Για εξοικονόμηση πόρων; Εισηγείστε εσείς την κατάργηση ενός μικρού επιδόματος στους ανέργους την ώρα που ξοδεύετε πόσα εκατομμύρια ευρώ για αναβάθμιση υποδομών κτιρίων, για τη δημιουργία ψηφιακών εφαρμογών και για άλλες επικοινωνίες και επαφές ανά τη χώρα; Ποια ήταν η αξιολόγηση που κάνατε και δώσατε αυτή τη λύση και εισηγηθήκατε αυτό που εισηγηθήκατε;

Να πούμε και για τις ψηφιακές εφαρμογές και για τις δαπάνες. Στον Προϋπολογισμό του 2024 προβλέπεται τεράστια μείωση κατά 435 εκατομμύρια, δηλαδή 41,25% της δαπάνης για την υλοποίηση προγραμμάτων απασχόλησης, 41,25% κάτω, ενώ την ίδια στιγμή πάλι σύμφωνα με τον Προϋπολογισμό οι δαπάνες για αναβάθμιση υποδομών και δημιουργία ψηφιακών εφαρμογών παρουσιάζουν αύξηση κατά 81 εκατομμύρια, αύξηση σε σχέση με το προηγούμενο καθεστώς 145%. Πάλι εκφράσαμε στη Βουλή την απορία μας εμείς και πάλι το Υπουργείο έδωσε την αντίστοιχη απάντηση αρνητική, υποβαθμίζοντας σε κάθε περίπτωση την ίδια τη λειτουργία και του κοινοβουλευτικού έργου.

Κύριε Πρόεδρε, αρχίζουν και λύνονται οι απορίες μας. Εγώ θα τις πω. Πρώτον, διαγωνισμός 620.000 ευρώ για εγκατάσταση ασύρματου ίντερνετ σε 6 σχολές του ΟΑΕΔ. Μέσο όρο πρόσβασης ασύρματου ίντερνετ 100 ατόμων ανά σχολή πληρώνει η ΔΥΠΑ πάνω από 100.000 για κάθε σχολή. Αληθεύει, κύριε Διοικητά, ότι αυτός ο διαγωνισμός ανέβηκε τέλος Ιουλίου και ολοκληρώθηκε τον Αύγουστο του 2023 και τον πήρε μία και μοναδική εταιρεία που συμπτωματικά κατέθεσε προσφορά;

Ρωτάω αν αληθεύει και αν έχει πάψει να υπάρχει πλέον η προϋπόθεση των τριών προσφορών. Δεύτερον, 1/12/2023 η ΔΥΠΑ προκήρυξε σύμφωνα με απόφαση του διοικητικού συμβουλίου με αριθμ. 4348/28/11/2023 δημόσιο ανοικτό διαγωνισμό για επιλογή αναδόχου κατασκευής του έργου με τίτλο «Πιλοτικό κέντρο προώθησης απασχόλησης ΚΠΑ2 στο πλαίσιο του «rebrain» της ΔΥΠΑ, ενεργειακή και λειτουργική αναβάθμιση ακινήτου στέγασης στην Καλλιθέα».

Προϋπολογισμός έργου, 800.000 ευρώ προ ΦΠΑ. Αυτό το έργο, λοιπόν, 800.000, τι γίνεται, το γκρεμίζουμε και το ξανά φτιάχνουμε; Έχω πάει με τους εργαζόμενους και του Πετζετάκη και του Κωτσόβολου.. κλπ. και έχω δει πώς είναι τα πάντα. Τι έγιναν 800.000 χιλιάρικα, δηλαδή τι έχει γίνει; Μπορείτε να μας καταθέσετε, λοιπόν, ακριβώς σε ποια έργα θα πάνε αυτά τα 137 εκατομμύρια, για την αναβάθμιση υποδομών και δικτύων, τι αφορούν ιδιόκτητα ενοικιαζόμενα, κτήρια και ακίνητα της Δ.ΥΠ.Α.; Άλλο σημείο, 3 Ιανουάριου του 2024, τώρα πριν 20 μέρες, καταθέσαμε ερώτηση πάλι εμείς και αναφέρουμε ότι δικαιούχοι του δώρου Χριστουγέννων, από Δ.ΥΠ.Α δεν έχουν λάβει ακόμα δώρο Χριστουγέννων. Δεν πήραν απάντηση, βεβαίως, ως συνήθως.

Τώρα ή μη καταβολή δώρου και οι Διοικητές στους εργαζόμενους από επιχειρήσεις του ιδιωτικού τομέα, τι γίνεται δεν διώκεται ποινικά; Δεν διώκεται ποινικά, να ξέρουμε και είναι αλήθεια το ότι η διεκπεραίωση των αιτήσεων γίνεται χειρόγραφα σε αυτές τις περιπτώσεις; Επίσης, είναι αλήθεια ότι η διεκπεραίωση των αιτημάτων και άλλων παροχών γίνεται ακόμα χειρόγραφα; Δηλαδή, αυτό είναι που λέγεται εξ ομαλισμός, μην το πω πολυδύναμο.

Εννέα Γενάρη του 2024 κύριε Πρόεδρε, η Πανελλήνια Ομοσπονδία Επισιτισμού Τουρισμού, καταγγέλλει ότι 2,5 χιλιάδες εποχιακοί εργαζόμενοι δικαιούχοι επιδόματος ανεργίας ήταν απλήρωτοι, παρά το γεγονός ότι είχαν καταθέσει στη Δ.ΥΠ.Α τα απαραίτητα δικαιολογητικά από τον Οκτώβριο και Νοέμβριο του 2023. Με αυτούς λύθηκε το πρόβλημα; Να γνωρίζουμε και αν έχουν πληρωθεί οι άνθρωποι αυτοί. Τέλος, αν μπορείτε να μας πείτε αν έχουν πληρωθεί οι εργαζόμενοι που παρακολουθούσαν πέρσι, τα προγράμματα των σχολών μετεκπαίδευσης.

Και πάμε στο ΕΣΠΑ. Το παράδειγμα του προγράμματος κύριε Πρόεδρε, πρόγραμμα νέας επιχειρηματικότητας για 1.900 ωφελούμενους, ηλικίας 30 έως 35 ετών με έμφαση στην ψηφιακή Οικονομία, είναι πολύ χαρακτηριστικό ζήτημα που θέλω να το δούμε όλοι μας. Αυτός ο Προϋπολογισμός ανέρχεται σε 28.120.000 ευρώ. Τα προσωρινά αποτελέσματα αποτελούν απόδειξη ότι εντελώς, ενός διαγωνισμού δεν ξέρω αν ήταν σχεδιασμένος, αλλά ήταν πλήρης η ανυπαρξία, εξασφάλισης, απορρόφησης Ευρωπαϊκών κονδυλίων και ανικανότητας λέω εγώ. Γιατί το λέω. Χίλιοι εννιακόσιοι δικαιούχοι. Ο προσωρινός πίνακας περιλαμβάνει 741 μόνο, απορροφητικότητα 39%. Ο πίνακας των απορριπτέων θέλει 951 αιτήσεις, χωρίς να υπάρχει καμία εξήγηση, γιατί απορρίφθηκαν.

Εμείς είχαμε διατυπώσει τις αντιρρήσεις μας και είχα κάνει πάλι ερώτηση 25 Οκτωβρίου του 2023 και ζητάγαμε να διερευνηθούν οι δυνητικοί ωφελούμενοι της ΔΑΣΣ .. το καταθέσαμε στα πρακτικά. Κύριε Διοικητά, τι έχετε να πείτε γι’ αυτό και αποκλείστηκαν κατηγορίες δυνητικά ωφελούμενων από τη ΔΑΣΣ.. τη συγκεκριμένη; Επίσης τι έχετε να μας πείτε και για την απορροφητικότητα των κονδυλίων του ΕΣΠΑ;

Θα πάω στις εργατικές κατοικίες του ΟΕΚ, γιατί μέσα στο 2023, δεν έχει ολοκληρωθεί η έκδοση παραχωρητήριων σε κανένα οικισμό που είναι σε εκκρεμότητα έκδοσης οριστικών παραχωρητήριων και τα τεχνικά ήταν σε ώριμη φάση. Πόσο διάστημα πρέπει να περνάει, για να μπορούν να πάρουν τα παραχωρητήρια;

Πρόγραμμα Ανακαινίζω και Ενοικιάζω. Αυτό πότε πραγματικά, θα ενεργοποιηθεί είναι ένα ερώτημα. Έρχομαι στην αρχική τοποθέτηση. η Δ.ΥΠ.Α μπορεί να ανταπεξέλθει αφού στελεχιακά έχει μικρό αριθμό μηχανικών από ότι φαίνεται και δεν είναι και κατανεμημένοι σε όλη την επικράτεια; Και αυτό το θέμα σε σχέση με το ανακαινίζω και νοικιάζω το επαναλαμβάνουμε και για την κοινωνική αντιπαροχή.

Για τους δανειολήπτες, από ίδια κεφάλαιά του ΟΕΚ και εδώ έχουμε κάποια ζητήματα κύριε Διοικητά. Αυτοί που έκαναν αίτηση υπαγωγής στη ρύθμιση από 19 /4 /18 έως 30/6/21 49.600 δανειολήπτες περίπου 61% είναι το ποσοστό αυτών των ανθρώπων. Αυτοί δεν έχουν λάβει καμία ενημέρωση για την οφειλή τους, ενώ όσοι προσέρχονται ζητούν ρύθμιση και δεν μπορούν να έχουν καμία δυνατότητα να έχουν απάντηση, γιατί δεν υπάρχει καμία σε ισχύ δυνατότητα ρύθμισης.

Την ίδια στιγμή, έχουν κοινοποιηθεί κύριε Πρόεδρε, από το διοικητικό συμβούλιο της ΔΥΠΑ 12 ληξιπρόθεσμες οφειλές δανειοληπτών, κατόπιν κοινοποίησης της κατάστασης από χείρας τρίτου, σε φορείς τράπεζες και φανς. Αυτό το γεγονός, είναι ιδιαίτερα σημαντικό διότι κατοικίες από δάνεια του ΟΕΚ δεν μπορούν να επιστρατευτούν εάν δεν έχουν αποπληρωθεί και ταυτόχρονα, να έχει περάσει δεκαετία. Η ΔΥΠΑ, είχε δυνατότητα νομική νομίζω να υπερκεράσει αυτό το ζήτημα να σταματήσει τους πλειστηριασμούς και να μην πάρουν τα funs την πρώτη κατοικία των δικαιούχων. Τα άφησε ανενόχλητα όμως τα FUNS και από την άλλη κοινοποίησε στην εφορία, όλη την οφειλή προκαλώντας έτσι ένα πρόβλημα σε αυτούς τους ανθρώπους, τους δανειολήπτες.

Τέλος, να τελειώσω με τα οικονομικά της ΔΥΠΑ, γιατί έχω δει τον προϋπολογισμό το οποίο έχει αρκετά ζητήματα και έχει αρκετά ερωτήματα. Η υλοποίηση των προγραμμάτων απασχόλησης αφορά και αναφέρεται ρητά, σε μία μείωση αρκετά μεγάλη δηλαδή, σε ποσοστό περίπου 40% από ότι φαίνεται από τα στοιχεία. Τα στοιχεία που έχω είναι 435 εκατομμύρια. Ήταν 1,35 και πήγε 620 εκατομμύρια.

Δεύτερον, υπάρχει μείωση των δαπανών. Παρά την ανωτέρω μείωση των δαπανών η ΔΥΠΑ παρουσιάζει έλλειμμα το 2024, 248 εκατ. ευρώ αυξημένο κατά 188 εκατομμύρια σε σχέση με το ισοζύγιο του 2023, το οποίο θα καλυφθεί από διαθέσιμα αποθεματικά. Και σύμφωνα με την 18η τροποποίηση του προϋπολογισμού της ΔΥΠΑ του 23 που δημοσιεύθηκε στη διαύγεια, το είδαμε καταγράφεται πρωτοφανές έλλειμμα 548 … με έξι εκατομμύρια ευρώ και διευκρινίζετε μάλιστα ότι αυτό το έλλειμμα θα καλυφθεί από τα ταμειακά διαθέσιμα του φορέα την 31/12/23.

Την ίδια ώρα υπάρχει οφειλή του κράτους χρηματοδότησης προς την ΔΥΠΑ 505 εκατομμύρια και δεν αποδίδει … είναι 45 54 του 2020. Επίσης, όμως και το έχουμε πει στη βουλή επανειλημμένως και το ξέρετε κύριε Πρόεδρε, οι οφειλές του ΕΦΚΑ προς την ΔΥΠΑ πρώην ΟΑΕΔ υπολογίζεται στα 12 δισ.. Έχουμε κάποιες ερωτήσεις σε αυτά τα θέματα και τα λέμε τώρα γιατί δεν έχουν απαντηθεί ποτέ και τα ξέρετε και τα έχουμε συζητήσει και κατά ιδίαν. Σε τι ύψος λοιπόν ανέρχονται σήμερα τα αποθεματικά της ΔΥΠΑ κ. Διοικητά στις 31/12/23.

Επίσης, έχετε διεκδικήσει απόδοση των οφειλών του ΕΦΚΑ προς τη ΔΥΠΑ που είναι αυτό το τεράστιο νούμερο; Και αν δεν έχετε, πότε και με ποιο χρονοδιάγραμμα; Έχουμε ρωτήσει και δεν έχουμε πάρει απάντηση, για αυτό σας ρωτάω σήμερα. Δεν μας απαντάει το Υπουργείο. Αν φταίει ο Υπουργός, να το ξέρουμε να κινηθούμε ανάλογα. Αν όμως υπάρχει θέμα των υπηρεσιών επίσης να το ξέρουμε. Και καταλήγω κ. Πρόεδρε, θα καταθέσω στα πρακτικά τα σχετικά έγγραφα των ερωτήσεων τις οποίες έχω. Ζητάω, αν έχετε διεκδικήσει τη νομοθετημένη κρατική χρηματοδότηση του άρθρου 39 του ν.4554 /20 που είναι 505 εκατομμύρια ευρώ. Ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Μουλκιώτη, σήμερα νομίζω ήρθατε πολύ διαβασμένος και πρέπει να μιλάμε πολλές ώρες για να απαντήσει ο Διοικητής μας, ο οποίος εδώ είναι ερωτώμενος, δεν είναι κατηγορούμενος. Αλλά όπως καταλαβαίνετε είναι τόσο εξειδικευμένες οι ερωτήσεις που κάνατε σήμερα και για αυτό βέβαια είναι η Επιτροπή μας και ο ίδιος δεν απέφυγε από την πρώτη στιγμή να απαντήσει.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Να ευχαριστήσω και εγώ για την παρουσία του Διοικητή εδώ. Οι όποιες ενστάσεις έχουμε και είχαμε στην αρχή, κι αν αυτά που είπατε σήμερα τα είχαμε στα χέρια μας μία εβδομάδα πριν, μια μέρα πριν, θα ήμασταν πολύ πιο εποικοδομητικοί στις παρατηρήσεις μας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Στη μακροσκελή τοποθέτησή μου στην πρώτη Επιτροπή, είπα ακριβώς αυτά τα πράγματα. Για αυτό ζητώ και τη βοήθειά σας για να σας ενημερώνω και ακόμα καλύτερα και σας το είπα αυτό και ο κ. Γαβρήλος το γνωρίζει ακόμα να κάνουμε πιο ωφέλιμη την Επιτροπή.

**ΘΕΑΝΩ ΦΩΤΙΟΥ:** Αλλά αν ο Διοικητής της ΔΥΠΑ είχε στείλει αυτή την παρουσίαση που μας έκανε σήμερα ακόμη και προχθές, εμείς σήμερα θα είχαμε πολύ συγκεκριμένα σχόλια εποικοδομητικά.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστώ, γιατί επιβεβαιώνετε την Επιτροπή.

**ΘΕΑΝΩ ΦΩΤΙΟΥ:** Καταρχήν, πάμε τώρα να δούμε το ευρύ πλαίσιο όσων είπατε. Θεωρούμε ότι, αφού έχετε πετύχει, όχι εσείς, αλλά η κυβέρνηση, τη φθηνή εργασία, δηλαδή, είμαστε οι δεύτεροι χειρότεροι σε αγοραστική δύναμη στην Ευρώπη, κατώτατος και μέσος όρος μισθών. Από την άλλη, είμαστε δεύτεροι καλύτεροι στην ακρίβεια στην Ευρώπη. Αυτό σημαίνει φθηνή εργασία, αυτό πέτυχε αυτή η κυβέρνηση, να μην μπορεί να ζήσει κανείς, ακόμη και αν είναι εργαζόμενος. Επιχειρείτε, κατά την άποψή μου, όσο το δυνατόν πιο φθηνή επιδότηση ανεργίας.

Με διάφορους εκσυγχρονισμούς, μεταρρυθμίσεις, στη λογική πάντα ότι οι άνεργοι εξαπατούν το κράτος και ότι υπάρχουν τόσες δουλειές που ένα εκατομμύριο άνεργοι μπορούν αυτόματα να τις καλύψουν. Ψηφίσατε τον νόμο που σε έκοβε από το επίδομα ανεργίας, αν αρνιόσουν προσφορά εργασίας. Καλώς ή κακώς, δεν έχει σημασία. Τι αποτέλεσμα έχει σε νούμερα; Πείτε μου, το έχετε ψηφίσει καιρό.

Δεύτερον, ξέρετε πολύ καλά, εσείς, ο Διοικητής της Δημόσιας Υπηρεσίας Απασχόλησης (Δ.ΥΠ.Α.), ότι κακώς η κυβέρνηση επιχαίρει, ότι έριξε την ανεργία, με βάση τα στοιχεία του Διεθνή Οργανισμού Εργασίας (ILO), δηλαδή, τη μεθοδολογία της Ελληνικής Στατιστικής Αρχής (ΕΛ.ΣΤΑΤ.). Και το ξέρετε αυτό, καλά, κύριε Διοικητά, διότι η ΕΛ.ΣΤΑΤ. μετράει ως εργαζόμενο και αυτόν, που δούλεψε τέσσερις ώρες την εβδομάδα, για έναν μήνα. Γι’ αυτό υπάρχει αυτή η διαφορά, γι’ αυτό δεν αλλάζει σε εσάς και είναι σταθερό το ποσοστό των ανέργων και όσο δεν πέφτει σε εσάς, τότε, δεν έχει πέσει στην πραγματικότητα η ανεργία στη χώρα μας.

Τρίτον, ξέρετε πολύ καλά, επίσης, γιατί υπάρχουν διαφορές στα επιδόματα των εποχιακά ανέργων, που είχαν εποχιακή εργασία και είναι άνεργοι τώρα. Γιατί υπάρχουν διαφορετικά είδη εργασίας και γιατί πάντα σε αυτά τα διαφορετικά είδη, άλλα είναι βαρέα και ανθυγιεινά και άλλα δεν είναι. Επομένως, μη μας λέτε για τους εργαζόμενους κ.λπ.. Ξέρετε ότι υπάρχουν βασικές διαφορές στο είδος της απασχόληση. Πείτε μας, λοιπόν, πιο συγκεκριμένα, τι θα κάνει;

Επίσης, να πω ότι αυτό που κάνετε για την άδεια μητρότητας είναι πολύ θετική. Γιατί, όμως, τη δίνετε στις θετές μητέρες και όχι στις ανάδοχες; Δεν ξέρετε ότι οι ανάδοχες μητέρες κάνουν μία πολύ πιο αλτρουιστική χειρονομία σε αυτή την ιστορία; Δεν το ξέρετε, γιατί δεν το δίνετε; Για πείτε μου. Εν πάση περιπτώσει, αν απλά είναι αβλεψία, σας παρακαλώ, δώστε το.

Πέμπτον, η απλούστευση να μειώνετε το επίδομα ανεργίας στον άνεργο που έχει δουλέψει λίγο, είναι λογική ιδιωτικής ασφαλιστικής. Να με συγχωρείτε, αυτό, δεν είναι λογική κράτους, είναι λογική ιδιωτικής ασφαλιστικής. Όπως και η μείωση του επιδόματος ανεργίας, μετά από μήνες ανεργίας, δεν έχει νόημα, τότε, είναι που εξαντλούνται τα οικονομικά αποθέματα του ανέργου, γιατί έχει στην αρχή.

Έκτον. Εμείς ήμασταν αντίθετοι με τη δημιουργία της Δημόσιας Υπηρεσίας Απασχόλησης (Δ.ΥΠ.Α.) και την κατάργηση του Οργανισμού Απασχόλησης Εργατικού Δυναμικού (Ο.Α.Ε.Δ.). Είχαμε τοποθετηθεί γι’ αυτό, το είχαμε καταψηφίσει το νομοσχέδιο στις 13.4.22, σχεδόν πριν δύο χρόνια. Και όχι μόνο, γιατί ο Υπουργός διόριζε την πλειοψηφία του Δ.Σ., όπως ξέρετε, αλλά κυρίως γιατί είχαμε καταγγείλει τότε, ότι θα βάζατε χέρι στα 2,5 δισ. αποθεματικά του Ο.Α.Ε.Δ. και θα βάζετε χέρι στη μεγάλη ακίνητη περιουσία του υπέρ ημετέρων εργολάβων, που θα τα έκαναν real estate.

Ξανά διαβάζω την ομιλία μου και έχω μείνει κατάπληκτη πόσο προφητική ήταν. Το κάνατε με ένα αποτυχημένο πρόγραμμα, το «Σπίτι μου». Βάλατε χέρι στο 1 δισ. του Ο.Α.Ε.Δ.. Βάλατε χέρι για 2.900 δάνεια, όπως μας είπε χθες η κυρία Ζαχαράκη. Αυτά είναι τα μόνα που μπορούσαν να εκταμιευθούν, γιατί δεν βρίσκουν οι άνθρωποι τα υπόλοιπα, δεν βρίσκουν σπίτι για να εκταμιεύσουν το δάνειο. Το ξέρετε πολύ καλά. Βέβαια, αν προλαβαίνετε θα μας λέγατε και πόσο επιτυχημένο είναι το πρόγραμμα. Τέλειο.

Βάλατε χέρι στα λεφτά του Ο.Α.Ε.Δ., τα οποία θα επιστραφούν μετά από 30 χρόνια, γιατί έτσι είναι η αποπληρωμή των δανείων. Είσαστε υπερήφανοι και για το πρόγραμμα «Ανακαινίζω – Ενοικιάζω», όπου εκεί είναι 50 εκατομμύρια. Αυτό είναι πρόγραμμα που δεν μπορεί να γίνει, επίσης, γιατί θα δώσετε 4.000 ευρώ, όλα κι όλο, στους ανθρώπους ό,τι κι αν ανακαινίσουν, όσα έξοδα κι αν κάνουν στην ανακαίνιση. Όλοι όσοι είμαστε στην πιάτσα, μηχανικοί και μη, ξέρουμε ότι αυτά δεν γίνονται. Γιατί; Για να τους δεσμεύσετε τα σπίτια για τα τρία επόμενα χρόνια, με ενοίκιο που αυτοί θα ορίζουν, όχι τίποτα κοινωνική πολιτική, οι ιδιοκτήτες, θα ορίζουν το ενοίκιο.

Για να μην πω για την «κοινωνική» σε εισαγωγικά αντιπαροχή, όπου εκεί είναι ό,τι ακριβώς είχαμε προβλέψει τότε. Μου κάνει εντύπωση πως το είχα πει, ακριβώς, αυτό που κάνετε, δηλαδή, παίρνετε τα φιλέτα του Δημοσίου, που είχε ο Ο.Α.Ε.Δ. μέσω του Οργανισμού Εργατικής Κατοικίας (Ο.Ε.Κ.) και του Οργανισμού Εργατικής Εστίας (Ο.Ε.Ε.) και τα δίνετε σε εργολάβους μέσα από ένα διαγωνισμό όπου ο εργολάβος ορίζει όλους τους όρους και εσείς θα ορίσετε, δήθεν, η Δ.ΥΠ.Α., μετά από τέσσερα, πέντε χρόνια τους δικαιούχους που θα μπουν με μειωμένο ενοίκιο. Ποσό μειωμένο; Με βάση ποια κριτήρια; Κανείς, δεν ξέρει. Δίνουμε τα φιλέτα. Δύο, τρία είναι τα φιλέτα που γίνεται η φασαρία, το ξέρουμε όλοι πολύ καλά, για παράδειγμα, στην Κηφισιά, ξέρουν τα πάντα και οι εργολάβοι και εσείς. Μη γελάτε, κύριε Διοικητά, είναι λίγο πιο σοβαρά τα πράγματα.

Πόσα χρήματα ξοδέψατε σε προγράμματα κατάρτισης, που ζητούν να καταρτιστούν σε χρήση υπολογιστή απόφοιτοι πανεπιστημίων; Να συνυπογράψω όλες τις ερωτήσεις που έκανε στο τέλος ο κ. Μουλκιώτης. Δεν χρειάζεται να τις επαναλάβω, τις έχω εδώ. Όσον αφορά τις τελευταίες ερωτήσεις του κ. Μουλκιώτη, για τα προηγούμενα έχω τοποθετηθεί. Νομίζω ότι συνυπογράφω.

Κύριε Διοικητά, θα σας κάνω και μία προσωπική. Εγώ δεν σας είχα ψηφίσει τότε για Διοικητή. Το θυμάστε; Με μία ερώτηση που σας είχε κάνει εκτός των άλλων και η κυρία Αχτσιόγλου, αν έχετε πτυχίο αναγνωρισμένο από την Ελλάδα. Μας είπατε τότε, ότι δεν το έχετε, αλλά θα αναγνωριστεί σύντομα. Να με συγχωρείτε, δεν ξέρω αν είναι κακή, αμήχανη στάση από μένα, αλλά, εν τω μεταξύ, το έχετε αναγνωρίσει το πτυχίο σας στην Ελλάδα;

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κύρια Φωτίου, όσον αφορά την τελευταία ερώτηση, δεν κάνουμε εκδήλωση γνώμης εδώ.

**ΘΕΑΝΩ ΦΩΤΙΟΥ:** Ήθελα να ρωτήσω, γιατί είναι πολύ σημαντικό και ήταν ο όρος για να γίνει Διοικητής της Δημόσιας Υπηρεσίας Απασχόλησης. Με συγχωρείτε, δεν είναι προσωπικό ή προσβλητικό εναντίον του, είναι θεσμικός όρος.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Θα σας απαντήσει ο ίδιος. Το λόγο έχει ο Διοικητή της Δημόσιας Υπηρεσίας Απασχόλησης, κ. Πρωτοψάλτης.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Να ξεκινήσω από το τελευταίο. Τα πτυχία μου είναι αναγνωρισμένα, οπότε να το κλείσουμε αυτό. Καθηγητής πανεπιστημίου ήμουν στην Αμερική, πτυχία είχα, τα αναγνώρισα και τελειώσανε. Πάει αυτό.

Εγώ, όμως, πραγματικά, προβληματίζομαι με τον όρο που άκουσα αρκετές φορές και ειδικά στο τέλος «βάζουμε χέρι στα αποθεματικά». Αυτό, πραγματικά, με ξεπερνάει. Δεν καταλαβαίνω τι σημαίνει. Αν εννοούμε «βάζουμε χέρι, αξιοποιούμε πόρους που είχε ο Οργανισμός που καθόντουσαν σε ένα λογαριασμό και μάζευαν τόκους για μια δεκαετία, ενώ υπήρχαν κοινωνικές ανάγκες, στις οποίες δεν ανταποκρινόταν ο Οργανισμός», προφανώς και η απάντηση είναι: εννοείται να χρησιμοποιήσω τον όρο σας «βάλαμε χέρι». Τι κάναμε; Αξιοποιήσαμε τα χρήματα που καθόντουσαν, όταν επί 10 χρόνια υπέφερε ο ελληνικός λαός και αντί να αξιοποιούνται για κοινωνική πολιτική, μάζευαν τόκους. Αυτή ήταν η «κοινωνική πολιτική» των προηγούμενων ετών.

Αντιθέτως, με τη δικιά μας κοινωνική πολιτική τα τελευταία 4 χρόνια έχει μειωθεί το ποσοστό ανεργίας στο χαμηλότερο ποσοστό από το 2009. Έχει μειωθεί 47%, είναι η μεγαλύτερη πτώση στην Ευρώπη και ναι, κυρία Φωτίου, είναι το ίδιο ποσοστό ανεργίας της ΕΛΣΤΑΤ, στο οποίο αναφέρονται όλες οι Κυβερνήσεις διαχρονικά. Δεν έχει αλλάξει κανείς ούτε τη μεθοδολογία της ΕΛΣΤΑΤ, όταν άλλες Κυβερνήσεις πανηγύριζαν για τη μείωση της ανεργίας της ΕΛΣΤΑΤ, η ίδια είναι η ίδια, το ίδιο ποσοστό ανεργίας. Είναι η μεθοδολογία της Eurostat που χρησιμοποιούν όλες οι χώρες της Ευρώπης. Αν κάποιος έχει πρόβλημα με τη μεθοδολογία της Eurostat και της ΕΛΣΤΑΤ, αυτό είναι κάτι, στο οποίο δε μπορώ, εγώ, ως διοικητής της Δ.ΥΠ.Α., ούτε να σχολιάσω ούτε να πω κάτι παραπάνω. Είμαστε, όμως, εδώ να συζητήσουμε τα ουσιώδη.

**ΓΕΩΡΓΙΟΣ ΓΑΒΡΗΛΟΣ:** *(Ομιλία εκτός μικροφώνου)*

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Ναι, σε αυτό τοποθετήθηκα και στην παρουσίασή μου και θα πω και περισσότερα, απλώς, επειδή έγινε αναφορά στο ότι «η ΕΛΣΤΑΤ, αν δουλεύεις 4 ώρες κ.λπ.». Αυτή είναι η μεθοδολογία της Eurostat, αυτό χρησιμοποιούν όλες οι χώρες της Ευρώπης. Με βάση αυτή τη μεθοδολογία το 2013 η ανεργία ήταν 27% και σήμερα είναι 9,4. Αυτή είναι η μεθοδολογία και τότε και τώρα και πάντα.

Αυτό είναι και το σημαντικό εδώ να κρατήσουμε, ότι το ποσοστό ανεργίας, ο δείκτης αυτός είναι ο δείκτης της ΕΛΣΤΑΤ. Όταν λένε «πόση είναι η ανεργία στην Ελλάδα», στο δείκτη της ΕΛΣΤΑΤ για το ποσοστό ανεργίας αναφέρονται, δεν αναφέρονται στο τι λέει το μητρώο της Δ.ΥΠ.Α. την τελευταία μέρα μέρα του προηγούμενου μήνα. Άρα, λοιπόν, με βάση αυτό η ανεργία έχει μειωθεί δραματικά.

Πάμε, λοιπόν, τώρα να δούμε τα θέματα. Στο πρώτο θέμα για τα βαρέα και τα ανθυγιεινά, δυστυχώς, αυτό δεν είναι θέμα αρμοδιότητας της Δ.ΥΠ.Α., είναι του ΕΦΚΑ και του Υπουργείου και με ενημερώνουν οι συνεργάτες μου ότι είναι κάτι που το κοιτάνε στην πρώτη ερώτηση που δέχτηκα.

Στη δεύτερη, για την παράταση του προγράμματος υγείας, όπως κάθε χρόνο κάνουμε παράταση, έτσι και φέτος προβλέπεται παράταση κι από όσο γνωρίζω είναι κάτι, το οποίο επεξεργάζονται οι Υπηρεσίες σε συνεννόηση με το Υπουργείο, για να περάσει.

Τρίτον, το θέμα της κατάργησης των επιδομάτων. Κοιτάξτε, υπήρχαν 3 επιδόματα, τα οποίο δίνονταν σε κάποιους ανθρώπους. Το μεγαλύτερο από αυτά δινόταν σε αυτούς, οι οποίοι περνάνε 12 μήνες ανεργία, το εξαντλούσαν κι αν παραμέναν άνεργοι για άλλον 1 μήνα, περνάνε μισό επίδομα. Αυτό το μισό, εμείς, πιστεύουμε ότι αντί να πηγαίνει σε αυτούς που πήραν επίδομα ανεργίας και το εξάντλησαν μάλιστα, να πηγαίνει σε αυτούς που δεν παίρνουν καθόλου επίδομα ανεργίας, που δεν θεμελιώνουν καθόλου δικαίωμα και οι οποίοι ανήκουν σε πολύ ευπαθείς ομάδες, τις οποίες και σας περιέγραψα – μονογονεϊκές, αποφυλακισμένοι, απεξαρτημένοι, θύματα βίας. Ναι, είναι πολιτική απόφαση, πιστεύουμε ότι αυτοί το χρειάζονται περισσότερο, από αυτόν ο οποίος το εξαντλεί μετά από 12 μήνες να πάρει άλλο μισό.

Οπότε κάναμε, όχι κατάργηση, αλλά, ουσιαστικά, έναν επανασχεδιασμό, μια συγχώνευση τριών επιδομάτων σε ένα καινούργιο και δεν κόβουμε τίποτα κι αυτό αποδεικνύεται από τους αριθμούς. 10 εκατομμύρια ξοδέψαμε στα τρία επιδόματα που καταργήθηκαν - αφού αυτός είναι ο όρος -, 13 εκατομμύρια προβλέπουμε να ξοδέψουμε στο νέο βοήθημα. Άρα, όχι απλώς δεν κόβουμε, προβλέπουμε μία αύξηση.

Τώρα, θεμιτή είναι η κριτική. Σε κάποιους ίσως να άρεσαν αυτά τα επιδόματα και να πιστεύουν ότι ήταν πιο χρήσιμα ως είχαν, παρά αυτό που κάνουμε εμείς. Για την επίσχεση, όμως, ρωτήσαμε και ψάξαμε τα στοιχεία και το 2023 το έλαβαν μόνο 3 άτομα. Δηλαδή, δεν ήταν υψηλής χρήσης το επίδομα της επίσχεσης. Πολλοί από αυτούς - αν δεν απατώμαι - θεμελιώνουν κιόλας δικαίωμα σε κάποιες περιπτώσεις.

**ΓΛΥΚΕΡΙΑ ΤΕΡΖΗ (Διευθύντρια Ασφάλισης της Δημόσιας Υπηρεσίας Απασχόλησης (Δ.ΥΠ.Α.)):** *(Ομιλία εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρία Τερζή, να μιλάμε στο μικρόφωνο για να καταγράφεται.

**ΓΛΥΚΕΡΙΑ ΤΕΡΖΗ (Διευθύντρια Ασφάλισης της Δημόσιας Υπηρεσίας Απασχόλησης (Δ.ΥΠ.Α.)): Υ**πάρχει και η τακτική επιδότηση λόγω άσκησης του δικαιώματος της επίσχεσης που μάλλον αφορά στο μεγαλύτερο μέρος των ενδιαφερομένων, η οποία ουδόλως έχει καταργηθεί. Εξακολουθεί να ισχύει.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Αυτή που καταργήθηκε είναι αυτή που αφορούσε μόνο σε τρία άτομα το και 7 άτομα το 2022, για να είμαστε ξεκάθαροι. Άρα, παίρνουμε αυτές τις 3 και δημιουργούμε ένα κατά την άποψή μας πιο στοχευμένο, πιο ενισχυμένο βοήθημα. Εδώ είμαστε, να δούμε την αποτελεσματικότητά του, αλλά δεν κόβουμε τίποτα και σας εξηγώ ότι οι πόροι αυξάνονται.

Λοιπόν, πάμε λιγάκι στο θέμα της Δ.ΥΠ.Α. και της ΕΛΣΤΑΤ. Κάθε Διοικητής τα τελευταία χρόνια και η προκάτοχός μου και ο προηγούμενος κ.λπ. αναγκαζόμαστε και απαντούμε σε αυτό το ερώτημα που δημιουργείται κάθε χρόνο. Προφανώς, υπάρχουν άνθρωποι εγγεγραμμένοι στο Μητρώο Ανέργων της Δ.ΥΠ.Α., οι οποίοι δεν πληρούν τις προϋποθέσεις του διεθνούς ορισμού της ανεργίας και της ΕΛΣΤΑΤ, γιατί εμείς, πολύ απλά, σαν Δ.ΥΠ.Α. δεν τ ελέγχουμε.

Είμαι μαζί σας όσο πιο ειλικρινής γίνεται. Πέρα από τον έλεγχο που κάνουμε με την Εργάνη, να δούμε αν κάποιος εμφανίζεται στην Εργάνη ως εργαζόμενος, δεν ελέγχουμε συστηματικά ούτε την ενεργή αναζήτηση εργασίας ούτε την άμεση διαθεσιμότητα για εργασία. Είναι κάτι, το οποίο δεν ελέγχουμε. Υπάρχουν άνθρωποι που είναι γραμμένοι στο μητρώο 10 και 12 χρόνια. Δεν έχουν ελεγχθεί στο κατά πόσο αυτά τα 10 και 12 χρόνια είχαν ενεργή αναζήτηση εργασίας και ήταν άμεσα διαθέσιμοι.

Εν τω μεταξύ, όταν η εγγεγραμμένη ανεργία είναι προϋπόθεση για τη λήψη άλλων παροχών, ελάχιστο εγγυημένο εισόδημα και άλλων πραγμάτων, υπάρχει και η πιθανότητα κάποιος να εγγράφεται, ώστε να θεμελιώνει αυτή την προϋπόθεση για κάτι άλλο. Εμείς, όμως, επειδή δεν είναι αυτή η δουλειά μας - η δουλειά μας είναι να βρίσκουμε δουλειά, αυτό θέλουμε να κάνουμε - το μόνο που λέμε είναι ότι «αν δεν ψάχνεις για εργασία, τότε δεν πρέπει να είσαι στο μητρώο». Το ότι δε δουλεύεις δε σημαίνει ότι ψάχνεις για δουλειά και είσαι άμεσα διαθέσιμος. Οπότε αυτό πάει να αλλάξει ο 4921.

Προχωράμε. Απασχόληση και ενεργητικές πολιτικές: Κάποιος μίλησε για μείωση του ποσού. Όχι, απλώς, δεν υπάρχει μείωση, είναι τα 500 εκατομμύρια που ζητάμε κάθε χρόνο για τις ενεργητικές πολιτικές. Δεν υπάρχει κάποια μείωση, αλλά δώστε μου την ευκαιρία να μιλήσω λίγο για το έλλειμμα, γιατί είναι κάτι, το οποίο αναφέρθηκε πολλές φορές από τα μέλη της Επιτροπής και θέλω λιγάκι να τα βάλω τα πράγματα στη θέση τους.

Το 2020 ο Προϋπολογισμός της Δ.ΥΠ.Α. έκλεισε με πλεόνασμα 348,6 εκατομμύρια €. Το 2021 ο Προϋπολογισμός της Δ.ΥΠ.Α. έκλεισε με πλεόνασμα 295,9 εκατομμύρια €. Προσέξτε τώρα, το 2022 ο Προϋπολογισμός της Δ.ΥΠ.Α. έκλεισε με πλεόνασμα 810 εκατομμύρια €. Άρα, την τριετία 2020-2022 η Δ.ΥΠ.Α. είχε πλεόνασμα 1,5 δισεκατομμύρια €. Στην ερώτηση, λοιπόν, «πώς θα καλύψουμε το έλλειμμα των 78 εκατομμυρίων για το 2023;» η απάντηση είναι: θα καλυφθεί από το πλεόνασμα του 1,5 δισεκατομμύρια € που είχαμε την προηγούμενη τριετία.

Περί οικονομικής θέσης και οικονομικής διαχείρισης: Όταν ανέλαβα Διοικητής, τα ταμειακά διαθέσιμα της Δ.ΥΠ.Α. ήταν 2,8 δισεκατομμύρια €. Αυτή τη στιγμή είναι 4,1. Τα ταμειακά διαθέσιμα της Δ.ΥΠ.Α., λοιπόν, αυξήθηκαν κατά 47% από τις 31 Αυγούστου του 2019 μέχρι τις 12 Ιανουαρίου του 2024.

Αυτή είναι η κατάσταση του οργανισμού. Βρίσκεται σε ισχυρή οικονομική θέση, έχει αυξήσει τα ταμειακά διαθέσιμα και αυτά είναι τα στοιχεία. Πάμε, τώρα, στο περίφημο έλλειμμα του 2023 κλπ.. Το αρχικό έλλειμμα που φαινόταν των 548 εκατομμυρίων, το οποίο αναφέρθηκε, περιλαμβάνει 200 εκατομμύρια ευρώ από το πρόγραμμα «Σπίτι μου». Το «Σπίτι μου», όπως ξέρετε, δεν έχει δημοσιονομικό αποτέλεσμα διότι είναι δάνεια. Οπότε 200 εκατομμύρια ευρώ καταγράφονται ως έξοδα, αλλά στην πραγματικότητα, επειδή θα εισπραχθούν γιατί είναι δάνεια, δεν έχουν δημοσιονομικό αποτέλεσμα. Άρα αυτό είναι το ένα κομμάτι των 548 εκατομμυρίων. Περιλαμβάνονται, επίσης, 150 εκατομμύρια ευρώ για δράσεις του Ταμείου Ανάκαμψης, που εισπράχθηκαν τα έσοδα το 2023, γι’ αυτό και είχαμε πλεόνασμα 800 τόσα εκατομμύρια, αλλά τα έξοδα γίνονται το 2023.

Άρα, δηλαδή, πήραμε το 2022 τα λεφτά, αλλά θα τα ξοδέψουμε το 2023. Άρα καταγράφεται σαν έξοδο χωρίς έσοδο το 2023 και αυτό, επίσης, δεν έχει δημοσιονομικό αποτέλεσμα. Το Ταμείο Ανάκαμψης εξαιρείται. Άρα δεν έχουμε δημοσιονομικό αποτέλεσμα. Κάναμε κάποιες παρατάσεις του κοινωφελούς προγράμματος τεσσάρων μηνών και κάποια άλλα που δεν είχαν προβλεφθεί, ήταν έκτακτα έξοδα, και μόλις με ενημέρωσε ο γενικός διευθυντής οικονομικών υπηρεσιών της ΔΥΠΑ ότι το έλλειμμα του 2023 ανέρχεται σε 78,5 εκατομμύρια ευρώ, χωρίς το «Σπίτι μου», διότι το «Σπίτι μου» δεν έχει δημοσιονομικό αποτέλεσμα. Αν προσθέταμε το σπίτι μου είναι 259 εκατομμύρια. Οπότε αυτή η κατάσταση για το 2023.

Ελπίζω με αυτές τις απαντήσεις να έδωσα. Για το 2024, λοιπόν, πάλι θα φανεί ένα έλλειμμα. Γιατί; Διότι 500 εκατομμύρια το 2024 είναι για το «Σπίτι μου». Πάλι αυτά δεν έχουν δημοσιονομικό αποτέλεσμα. Δηλαδή καταγράφονται σαν έξοδο, επειδή δεν εισπράττεται το δάνειο δεν υπάρχει έσοδο, αλλά για το Γενικό Λογιστήριο του Κράτους και για το Υπουργείο μας, προφανώς, αυτό δεν έχει δημοσιονομικό αποτέλεσμα. Για να το πω απλά, δεν είναι πραγματικό έλλειμμα. Αυτά περί του προϋπολογισμού και υπενθυμίζω ότι είχαμε 1,5 δις πλεόνασμα 2020 με 2022 και αύξηση των τραπεζικών διαθεσίμων κατά 47% από τον Αύγουστο του 2019 μέχρι και τον Ιανουάριο του 2024.

Λοιπόν, για τη διαφήμιση. Πιστεύουμε ότι είναι πάρα πολύ σημαντικό ένας οργανισμός, όπως ο δικός μας, να έχει εξωστρέφεια και να επικοινωνεί τις δράσεις του. Είναι πολύ σημαντικό κομμάτι το να επικοινωνείς με τους πολίτες, να επικοινωνείς με τις επιχειρήσεις, να μαθαίνουν τι προσφέρεις για να μπορέσουν να το αξιοποιήσουν. Μου λένε ότι οι δαπάνες, οι συνολικές, διαφημίσεις του 2023 ήταν 1.123.997 ευρώ. Σε έναν οργανισμό με έσοδα 3,5 δισ., 1,1 εκατομμύρια ευρώ είναι μεγάλο ποσό; Με 1,5 δισ. παροχές ασφάλισης, 500 εκατομμύρια παροχές ενεργητικών πολιτικών, με δράσεις σε όλη την Ελλάδα, με αποτύπωμα, με παρουσία σε όλη την Ελλάδα, θεωρεί κάποιος ότι αυτό είναι μεγάλο ποσό;

Δεν πιστεύουμε εμείς ότι είναι και δεν απολογούμαστε για τη διαφήμιση, διότι η εποχή που ο ΟΑΕΔ ήταν ένας εσωστρεφής γραφειοκρατικός οργανισμός, που δεν μίλαγε σε κανέναν παρά μόνο εσωτερικά και δεν επικοινωνούσε το τι κάνει σε κανέναν, τελείωσε. Αλλάζει αυτό. Υπάρχει μια μετεξέλιξη. Θα γίνουμε μια σύγχρονη ευρωπαϊκή δημόσια υπηρεσία απασχόλησης, η οποία και επικοινωνεί και διαφημίζει και λέει στον κόσμο τι κάνει και κάνει εκδηλώσεις. Όχι απλώς δεν απολογούμαστε, αυτή είναι η πολιτική, αυτή είναι η πολιτική απόφαση. Θα είμαστε εξωστρεφείς. Δεν θα «κλειστούμε στο καβούκι» μας. Μιλάμε στην κοινωνία, μιλάμε στις επιχειρήσεις, δίνουμε λύσεις, προσφέρουμε δράσεις, δίνουμε προγράμματα. Ναι, το 2024 αυτό απαιτεί, να κάνεις επικοινωνία και την κάνουμε.

«Ημέρες καριέρας», ο πλέον επιτυχημένος θεσμός. Η 24η έρχεται στις 26 και 27 Παρασκευή και Σάββατο και σας καλώ όλους όσους βρίσκεστε στην Αθήνα. Ελάτε στο Εκθεσιακό Κέντρο Περιστερίου, όπου πάνω από 200 επιχειρήσεις με πάνω από 7.000 θέσεις εργασίας και θα έρθει χιλιάδες κόσμου να μιλήσει με αυτές τις επιχειρήσεις χωρίς βιογραφικό. Παράδειγμα, ζήτησα και μου είπαν, η «Ημέρα καριέρας» της Λάρισας κόστισε 17.619 ευρώ. Ξέρετε τι κοστίζει 17.619 ευρώ; Μία επιδοτούμενη θέση εργασίας από τα προγράμματα της ΔΥΠΑ. Είναι υψηλό κόστος το να δώσω την ευκαιρία σε χιλιάδες Θεσσαλούς να έρθουν να μιλήσουν με επιχειρήσεις της Θεσσαλίας για να βρουν δουλειά; Είναι μεγάλο το κόστος των 17 χιλιάδων ευρώ που συνήθως κοστίζει μια επιδοτούμενη θέση εργασίας σε ένα πρόγραμμα απασχόλησης; Τα Ιωάννινα κόστισαν 20.800 ευρώ.

Δεκάδες επιχειρήσεις, χιλιάδες θέσεις, χιλιάδες κόσμου που έρχεται και μιλάει με τις επιχειρήσεις και διεκδικεί τη θέση που τον ενδιαφέρει και θα συνεχιστούν οι «Ημέρες καριέρας» και θα κάνουμε ακόμα πιο πολλές, ακόμα πιο μεγάλες, ώστε όσο περισσότερος κόσμος γίνεται να βρει δουλειά και όσες περισσότερες επιχειρήσεις γίνονται να βρουν προσωπικό. Εμείς αυτά τα θεωρούμε αυτονόητα. Το ότι δεν γινόντουσαν οι «Ημέρες καριέρας» θα έπρεπε να μας προβληματίζει, όχι ότι γίνονται. Το ότι υπήρχε δημόσια υπηρεσία απασχόλησης που δεν έκανε καμία εκδήλωση ποτέ και πουθενά, αυτό θα έπρεπε να μας απασχολεί και να μας προβληματίζει. Όχι το ότι κάνει.

Προχωράμε, μετά, με το «Σπίτι μου». Μετά από 10 χρόνια μηδενικής στεγαστικής πολιτικής, μηδενικής, εκτός άμα θεωρούμε το επίδομα ενοικίου στεγαστική πολιτική ουσιαστική, πέρα από την επιδότηση του ενοικίου δεν υπήρχε στεγαστική πολιτική. Ο ΟΕΚ έκλεισε και για δέκα χρόνια δεν κατασκευάστηκε τίποτα, δεν έγινε τίποτα. Έρχεται, λοιπόν, η κυβέρνηση και λέει ότι: «Παίρνουμε αυτό το αποθεματικό στο οποίο «βάζουμε χέρια» και λέμε το αξιοποιούμε για να αντιμετωπίσουμε το στεγαστικό πρόβλημα», μόνο.

Το πρόγραμμα πάει πολύ καλά, οι εκταμιεύσεις συνεχίζονται, ο προϋπολογισμός έχει εξαντληθεί και για να δεσμευθεί ένα δάνειο πάει να πει ότι έχει βρεθεί και το ακίνητο και το ακίνητο έχει περάσει νομικό και τεχνικό έλεγχο. Οπότε όταν εμείς λέμε ότι έχει εξαντληθεί ο προϋπολογισμός δεν εννοούμε έχει γίνει δεκτή η αίτηση, αλλά δεν έχει βρεθεί ακίνητο. Έχει βρεθεί και ακίνητο, έχει περάσει και το νομικό και το τεχνικό έλεγχο.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρία Φωτίου, έχετε το λόγο.

**ΘΕΑΝΩ ΦΩΤΙΟΥ:** Εδώ υπάρχει πρόβλημα. Υπάρχει πρόβλημα συνεννόησης ΔΥΠΑ και Υπουργείου Κοινωνικής Συνοχής και Οικογένειας. Η κυρία Ζαχαράκη σε αυτή τη θέση, εχθές, είπε ότι: «Δώσαμε μόνο 2.900 δάνεια». Περιμένετε. «Τα εκταμιεύσαμε. Γιατί δεν μπορούσαμε να εκταμιεύσουμε άλλα δάνεια; Γιατί δεν βρέθηκαν τα σπίτια». Αυτό είπε. Λέει ότι έχει εκταμιεύσει 2.900.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Όχι, όχι, δεν είπα αυτό, δεν είπα αυτό. Λέμε ότι το ποσό του δανείου δεσμεύεται στην έγκριση του δανείου που σημαίνει και το δάνειο έχει εγκριθεί και το ακίνητο έχει βρεθεί.

**ΘΕΑΝΩ ΦΩΤΙΟΥ:** Άρα μόνο για 2.900 δεσμεύτηκαν. Αυτό λέω τόση ώρα.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Όχι, δεσμεύτηκαν για το σύνολο των δανείων. Έχουν βρει σπίτια. Η εκταμίευση δεν γίνεται με το που βρεις το σπίτι. Υπάρχει διαδικασία. Η Υποδιοικήτρια μπορεί να σας δώσει το στοιχείο.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Γαβρήλο,είμαστε μια πολύ ωραία ατμόσφαιρα. Να συνεχίσουμε. Το λόγο έχει η κύρια Χορμόβα.

**ΓΙΑΝΝΟΥΛΑ ΧΟΡΜΟΒΑ (Υποδιοικήτρια της Δημόσιας Υπηρεσίας Απασχόλησης (Δ.ΥΠ.Α.)):** Καλημέρα. Δύο πράγματα θα πούμε. Ότι αυτό που είπε χθες η Υπουργός είναι αυτό που λέει και σήμερα ο Διοικητής. Έχουν γίνει μέχρι το τέλος της υποβολής αιτήσεων, δηλαδή μέχρι 30 Σεπτεμβρίου, 30.000 αιτήσεις εκ των οποίων οι 9.500, έχοντας βρει σπίτι, δηλώνουν το ΑΤΑΚ του ακίνητού τους στην τράπεζα, η τράπεζα στην ΕΑΤ και εκεί δεσμεύεται ο προϋπολογισμούς και γι’ αυτό έκλεισαν οι αιτήσεις στις 30 Σεπτεμβρίου γιατί το σύνολο του προϋπολογισμού έχει προδεσμευθεί. Στο μεσοδιάστημα τα σπίτια αυτά προχωρούν σε πλήρεις νομικές ενέργειες, συμβολαιογραφικές κινήσεις, γίνονται τα συμβόλαια, μεταγράφεται στο όνομα του αγοραστή το σπίτι και πηγαίνει στην τράπεζα και υπάρχουν καθυστερήσεις σε διάφορα κτηματολόγια.

Αυτές οι καθυστερήσεις έχουν εξασφαλίσει την εκταμίευση 2.500 δανείων. Σήμερα που μιλάμε είναι 3.200 τα δάνεια που έχουν εκταμιευθεί. Εμείς προχωρήσαμε μέσα Σεπτέμβρη, μέσα Οκτωβρίου, σε συνεργασία με το Ελληνικό Κτηματολόγιο. Στο αμέσως προσεχές διάστημα ανεβαίνει και η ειδική πλατφόρμα που θα καταχωρούν τις αιτήσεις τους για το κτηματολόγιο, ώστε να επισπευσθεί ο χρόνος εκταμίευσης και των υπολοίπων δανείων από το σύνολο των 9.000 που εκκρεμούν.

Για αυτό και είπαμε ότι προβλέπεται και ένα συνολικό κόστος 550 εκατομμυρίων για το πρόγραμμα «Σπίτι μου» εντός του 2024.

**ΓΕΩΡΓΙΟΣ ΓΑΒΡΗΛΟΣ:** Άρα η εικόνα που έχετε είναι ότι οι 9.000 περίπου θα ωφεληθούν.

**ΓΙΑΝΝΟΥΛΑ ΧΟΡΜΟΒΑ (Υποδιοικήτρια της Δημόσιας Υπηρεσίας Απασχόλησης (Δ.ΥΠ.Α.)):** Εννέα χιλιάδες οχτακόσιοι δικαιούχοι έχουν ενταχθεί δεσμευμένοι με ακίνητο και προχωρούν οι ενέργειες για εκταμίευση.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Ό,τι δε φτάσει στην εκταμίευση, θα αποδεσμευτεί ώστε ο επόμενος επιλαχών να μπει στη διαδικασία. Δηλαδή, υπάρχει λίστα που περιμένει να μπει, διότι είχαμε μεγαλύτερη ζήτηση απ’ ότι προϋπολογισμό.

**ΓΕΩΡΓΙΟΣ ΓΑΒΡΗΛΟΣ:** Πόσους περίπου είχαμε;

**ΓΙΑΝΝΟΥΛΑ ΧΟΡΜΟΒΑ (Υποδιοικήτρια της Δημόσιας Υπηρεσίας Απασχόλησης (Δ.ΥΠ.Α.)):** Τριάντα εννέα χιλιάδες.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α.)):** Άρα, λοιπόν, να είμαστε ξεκάθαροι ότι το υπάρχει μια καθυστέρηση, αλλά συνεχώς αυξάνετε ο αριθμός των εκταμιεύσεων. Ακούστηκε πολλές φορές για ερωτήσεις Κοινοβουλευτικού Ελέγχου που δεν έχουν απαντηθεί. Δεν έχουμε ως Δ.ΥΠ.Α., απ’ όσο ενημερώνομαι, καμία εκκρεμότητα. Είμαστε αναγκασμένοι από το νόμο να απαντάμε όπως ξέρετε εντός χρονοδιαγράμματος.

**ΓΕΩΡΓΙΟΣ ΜΟΥΛΚΙΩΤΗΣ:** Σας τα κατέθεσα, κ. Διοικητά, αναπάντητες ερωτήσεις απαντημένες.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Μουλκιώτη, γνωρίζετε πάρα πολύ καλά τη διαδικασία. Αυτό είναι για το Υπουργείο.

**ΣΠΥΡΙΔΩΝ ΠΡΩΤΟΨΑΛΤΗΣ (Διοικητή της Δημόσιας Υπηρεσίας Απασχόλησης (Δ.ΥΠ.Α.)):** Ρωτήθηκε από τον κύριο βουλευτή για την «ανακύκλωση» της ανεργίας και για τα επιδοτούμενα προγράμματα κατά πόσο βοηθάνε. Κοιτάξτε, εδώ πέρα νομίζω ότι υπάρχει πολύ απλά μια διάσταση απόψεων. Εμείς, όπως και πολλά ευρωπαϊκά κράτη, πιστεύουμε ότι το να δώσει κίνητρα στις επιχειρήσεις για να δημιουργήσουν νέες θέσεις εργασίας και να προσλάβουν ανέργους σε αυτές, είναι μία πολιτική που αυξάνει την απασχολησιμότητα των ανέργων και τους προωθεί στην αγορά εργασίας.

Ποτέ μέχρι σήμερα κανείς δεν είχε εξετάσει, ποτέ όταν λέμε ποτέ, ποτέ, δεν είχε κάνει αξιολόγηση γι’ αυτά τα προγράμματα τι αντίκτυπο έχουν μετά το τέλος της επιδότησης. Η πρώτη προσπάθεια που κάναμε σε αυτόν τον τομέα έγινε το περασμένο καλοκαίρι και σε δείγμα προγραμμάτων που αναλύσαμε βρήκαμε ότι τα 2/3 των ωφελουμένων παρέμεναν απασχολούμενοι στην αγορά εργασίας μετά το τέλος της επιδότησης. Και συνεχίζουμε την ανάλυση μέσα από την ΕΡΓΑΝΗ, για να δούμε την πορεία τους.

Αυτό όμως μας λέει ότι, φαίνεται σαν ένδειξη ότι οδηγεί σε αυξημένη απασχολησιμότητα και παραμονή στην αγορά εργασίας. Όχι απαραίτητα στον ίδιο εργοδότη, μπορεί να πήγαν σε άλλον, αλλά από άνεργοι παρέμειναν εργαζόμενοι μετά το τέλος επιδότησης. Αυτό είναι σημαντικό.

Μάλιστα, σύντομα θα έχουμε και την παρουσίαση από τον ΟΟΣΑ μιας μελέτης που μας κάνανε και εκεί πέρα θα μπορούμε να πούμε περισσότερα, στα οποία θα δούμε - και τώρα λέω κάτι που δεν είναι ακόμη δημόσιο - ένα θετικό αποτύπωμα της αξιολόγησης, όσον αφορά τα προγράμματα απασχόλησης. Αυτό θα γίνει εντός των επόμενων εβδομάδων με δελτίο τύπου και εκδήλωση, όπου θα παρουσιάσει ο ΟΟΣΑ αυτά τα αποτελέσματα.

Πιστεύουμε, λοιπόν, εμείς ότι η επιδότηση της εργασίας είναι σωστή πολιτική. Κάποιος μπορεί να θεωρεί ότι δεν είναι. Θεμιτό. Εμείς όμως πιστεύουμε στο να επιδοτούμε την πρόσληψη σε νέα θέση εργασίας ανέργου.

Και εμείς έχουμε βάλει δικλείδες ασφαλείας. Δεν πρέπει να έχει ξαναδουλέψει σε αυτόν τον εργοδότη για δύο χρόνια αυτός που θα προσλάβει και τρεις μήνες πριν προσληφθεί, δεν πρέπει να έχει φύγει κανείς από τη δουλειά και να είναι ίδιος ο αριθμός των θέσεων εργασίας για να μην έχουμε αντικατάσταση.

Βάζουμε δικλείδες ασφαλείας στα προγράμματά μας, για να εξασφαλίζουμε ότι αυτές είναι πραγματικές προσλήψεις. Εκατόν εξήντα χιλιάδες σε μια τετραετία, τετραπλάσιος αριθμός με αυτό που υπήρχε πριν.

Πιστεύουμε ότι έχουμε κάνει σωστά βήματα σε αυτή την κατεύθυνση, αλλά θα συμφωνήσω με όλους όσους είπαν ότι υπάρχουν κι άλλα περιθώρια βελτίωσης. Πρώτοι είμαστε εμείς που θα το πούμε ότι αυτή η διαδικασία βελτίωσης της Δ.ΥΠ.Α. είναι συνεχής, είναι καθημερινή. Δεν είπε κανείς ότι φτάσαμε εκεί που θέλουμε, αλλά έχουμε κάνει βήματα για να γίνουμε μια σύγχρονη ευρωπαϊκή Υπηρεσία Απασχόλησης.

Σημείωσα κάποια στιγμή και ακούστηκε σαν κριτική ότι ξοδεύουμε πολλά στα ψηφιακά, αλλά ταυτόχρονα κάνουμε ακόμα και αιτήσεις χειρόγραφες. Είναι δύσκολο να δω τη συνοχή αυτής της κριτική. Δηλαδή, από τη μία εμείς σας λέμε ότι πρέπει να επενδύσουμε ακόμα πιο πολλά στον ψηφιακό μετασχηματισμό, είναι κλειδί ο ψηφιακός μετασχηματισμός στο πώς εξυπηρετούμε τον πολίτη.

Θα σας πω το εξής απλό. Όταν ήρθε η πανδημία, έπρεπε να κλείσουμε τις υπηρεσίες μας εν μια νυκτί και έπρεπε να βρούμε λύση στο πώς θα εξυπηρετήσουμε τους πολίτες. Οι δύο βασικές μας υπηρεσίες, που είναι η εγγραφή στο Μητρώο Ανέργων και η αίτηση για επίδομα ανεργίας, δεν ήταν ψηφιακές. Δεν υπήρχε ηλεκτρονική αίτηση. Αυτές οι δύο υπηρεσίες είναι το 70% των επισκέψεων στις υπηρεσίες μας.

Τις κάναμε ψηφιακές μέσα σε μερικές εβδομάδες και η μείωση των επισκέψεων του κοινού στις υπηρεσίες μας είναι κατακόρυφη. Έχω πάει σε όλες τις υπηρεσίες και τις 116 της Δ.ΥΠ.Α. σε όλη την Ελλάδα και αυτό που μου λένε οι εργαζόμενοι είναι πόσο πολύ έχει μειωθεί η επισκεψιμότητα των πολιτών. Που σημαίνει ότι οι ψηφιακές υπηρεσίες όντως έχουν κάνει δουλειά και όντως εξυπηρετούνε ταχύτερα και πιο αποτελεσματικά, που είναι και ο στόχος αυτών των αλλαγών. Και συνεχίζουμε να επενδύουμε πολλά μέσα από το Ταμείο Ανάκαμψης εκεί.

Τέθηκε το θέμα της ΕΡΓΑΝΗΣ και της μερικής απασχόλησης. Όλες οι θέσεις εργασίας στα προγράμματα της Δ.ΥΠ.Α. είναι πλήρους απασχόλησης. Δεν επιδοτούμαι τη μερική απασχόληση. Κάνουμε μια μικρή εξαίρεση για τα Άτομα με Αναπηρία σε ένα πρόγραμμα, αλλά η οριζόντια πολιτική στα προγράμματα απασχόλησης της Δ.ΥΠ.Α. είναι επιδότηση μόνο σε θέσεις πλήρους απασχόλησης. Οπότε, εμείς από την πλευρά μας, είμαστε σε αυτή την κατάσταση.

Όπως ξέρετε, κ. Μπιμπίλα, στις συναντήσεις που έχουμε κάνει με τους εκπροσώπους του καλλιτεχνικού κόσμου ερχόμαστε με την καλύτερη των διαθέσεων να βρούμε λύσεις και σας υπόσχομαι ότι θα συνεχίσουμε αυτή την προσπάθεια να βρούμε λύσεις. Κάποιες είναι νομοθετικές, άρα μας ξεπερνάνε και πάνε σε επίπεδο Υπουργείου. Είμαστε σε επικοινωνία με το Υπουργείο για να βρούμε λύσεις, αλλά ξέρετε ότι θέλουμε κι εμείς να στηρίξουμε τον κόσμο που έχει ανάγκη.

Η Δ.ΥΠ.Α. όπως είδατε αυτό κάνει, ενάμισι δισεκατομμύριο σε ένα εκατομμύριο Έλληνες. Αυτό κάνουμε στηρίζουμε και θέλουμε να στηρίξουμε αυτούς που έχουν ανάγκη και θέλω να πιστεύω ότι θα βρούμε λύσεις και στα προβλήματα του κλάδου για τον οποίο αναφερθήκατε. Αυτό είναι δέσμευση.

Θέλω να πω δυο-τρία πράγματα για τον ΟΕΚ και τον ΟΕΕ. Πάρα πολλές εκκρεμότητες ετών τις οποίες προσπαθούμε να κλείσουμε. Ολοκληρώσαμε τις κατοικίες στην Κέρκυρα, δώσαμε τα σπίτια που περίμεναν δεκαπέντε χρόνια. Ολοκληρώσαμε τις κατοικίες στην Ελευσίνα, δώσαμε τα σπίτια που περίμεναν 15 χρόνια. Μόλις υπεγράφη η σύμβαση και ξεκίνησε ο εργολάβος στα Γρεβενά, για να τελειώσει και η Κυρά Καλή, όπου πάλι και εκεί περιμένουν 15 χρόνια οι άνθρωποι να πάρουν τα σπίτια τους.

Και τελευταίο και μεγάλο έργο θα είναι τα Γιαννιτσά. Ένα πολύπλοκο έργο, ένα δύσκολο έργο, αλλά και με αυτό θα ολοκληρώσουμε και την τελευταία εκκρεμότητα κατασκευής εργατικών κατοικιών του ΟΕΚ.

Νομίζω έχουμε δρομολογήσει λύσεις. Εγώ τουλάχιστον μιλώντας και με υπηρεσιακούς και με πολίτες που πήραν τα σπίτια τους, έχουν δει ότι αυτή η διοίκηση έχει προτεραιοποιήσει την ολοκλήρωση των εκκρεμοτήτων του ΟΕΚ. Γιατί αυτό λειτουργεί και ως ένα βάρος το οποίο κρατάει πίσω τη Δ.ΥΠ.Α., διότι πάρα πολλοί πόροι και ανθρώπινο δυναμικό διοχετεύονται σε πράγματα τα οποία θα έπρεπε να έχουν ολοκληρωθεί πριν από πάρα πολλά χρόνια.

Ενισχύσαμε τον κοινωνικό τουρισμό με τριπλασιασμό του προϋπολογισμού, ενισχύσαμε το πρόγραμμα κατασκηνώσεων, βιβλίων, θεάτρου, όλες οι πολιτικές του Οργανισμού Εργατικής Εστίας όχι απλώς έχουν συνεχιστεί έχουν επεκταθεί και ενισχυθεί και έχουμε κάνει πολύ σημαντικές ενέργειες προς αυτή την κατεύθυνση.

Μάλλον, κάποια πράγματα που με έχετε ρωτήσει μου διαφεύγουν. Με χαρά να απαντήσουμε γραπτά ό,τι δεν πρόλαβα να απαντήσω. Όσο έχει να κάνει με συγκεκριμένους διαγωνισμούς που αναφέρθηκαν, δεν μπορώ να γνωρίζω κάθε διαγωνισμό.

Συγνώμη, να πω και κάτι για το ΕΣΠΑ. Η απορροφητικότητα της Δ.ΥΠ.Α. μου είπανε ότι πήγε πάρα πολύ καλά.

Για το Ταμείο Ανάκαμψης, μπορώ να σας πω ότι τριπλασιάσαμε ή και τετραπλασιάσαμε τον αριθμό του ποσού που κάναμε στο προηγούμενο ΕΣΠΑ. Μπορεί να σας πει το ποσό χοντρικά ο κύριος Κοντοβάς.

**ΓΡΑΜΜΕΝΟΣ ΚΟΝΤΟΒΑΣ (Γενικός Διευθυντής της Δημόσιας Υπηρεσίας Απασχόλησης (Δ.ΥΠ.Α):** Επειδή είπατε για ένα Πρόγραμμα, ήταν το 3055, αυτό ήταν για 1.900 θέσεις, επειδή το αναφέρατε. Αυτά τα Προγράμματα βγαίνουν σε κύκλους. Βγήκε ένας κύκλος και καλύφθηκαν 1.100 θέσεις από τις τρεις και έμειναν 1.900, αυτές μεταφέρθηκαν στο νέο ΕΣΠΑ το 2021 - 2027 που έχουμε τώρα. Από αυτές τις 1.900 που είπατε ότι έχουμε 600, 700 και είναι άλλες τόσες ενστάσεις, τι γίνεται; Πάρα πολύ στα επιχειρηματικά τους σχέδια όταν κάνουν τις αιτήσεις δεν βάζουν κάποια απαραίτητα δικαιολογητικά που είναι για παράδειγμα αν κάποιος έχει τελειώσει τον στρατό, αν έχει άδεια ασκήσεως επαγγέλματος για όπου χρειάζεται ή άδεια λειτουργίας για τα καταστήματα υγειονομικού ενδιαφέροντος. Πάρα πολλοί τα ξεχνάνε αυτά, μας γεμίζουν και εμάς με διοικητικό κόστος και μετά με τις ενστάσεις έρχονται και τα συμπληρώνουν. Δεν είναι κάτι πρωτόγνωρο που δεν έχει ξαναγίνει. Τα Προγράμματα επειδή προκηρύσσονται σε κύκλους, πάνε σε επόμενο κύκλο.

**ΣΠΥΡΙΔΩΝΑΣ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (Δ.ΥΠ.Α)):** Πόσες ενστάσεις έχουμε σε αυτό το Πρόγραμμα; Έχουμε 700 ενστάσεις και είναι κυρίως για έλλειψη δικαιολογητικών που δεν επισυνάφθηκαν. Οπότε, πιστέψτε με, στόχος είναι όσο το δυνατόν μεγαλύτερη απορρόφηση και ΕΣΠΑ και Ταμείου Ανάκαμψης. Η Δ.ΥΠ.Α έχει τη μερίδα του λέοντος του Υπουργείου Εργασίας όσον αφορά το Ταμείο. Τρέχουμε πάρα πολλές δράσεις και στην κατάρτιση, 500.000 Έλληνες μέχρι το 2025 να έχουν πιστοποιηθεί σε ψηφιακές και πράσινες, ήδη 215.000 έχουν πιστοποιηθεί.

Ο νόμος 4921 κάνει σημαντικές μεταρρυθμίσεις στο χώρο της κατάρτισης, αλλά συμφωνώ μαζί σας πολλά ακόμα πρέπει να γίνουν ώστε να διασφαλίσουμε τη μέγιστη αποτελεσματικότητα αυτών των Προγραμμάτων. Όσον αφορά το ΕΣΠΑ και το Ταμείο γενικά η Δ.ΥΠ.Α κινήθηκε σε καλές γραμμές στην απορροφητικότητα 90% περίπου από τις δεσμεύσεις μας στο ΕΣΠΑ, απ’ όσο μου λένε εχουν καλυφθεί. Με χαρά και πάλι ότι στοιχεία χρειάζεστε συγκεκριμένους αριθμούς στη διάθεσή σας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κύριος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Εγώ, κύριε Πρόεδρε, καθ΄ υπέρβαση παίρνω τον λόγο γιατί ήθελα να μιλήσω αλλά σας αντικατέστησα εκεί οπότε δεν μπορούσα να μιλήσω. Δυο πράγματα ήθελα να πω τίποτα άλλο γιατί νομίζω ότι απαντήθηκαν και ερωτήσεις. Συγχαρητήρια για μία ακόμα φορά για την Επιτροπή την οποία είσαστε Πρόεδρος και έχουμε πράγματι σημαντικές συναντήσεις, αλλά θέλω να πω κάτι για τη Διοίκηση της Δ.ΥΠ.Α. Εγώ ως κάτοικος της Ζακύνθου, πολίτης της Ζακύνθου αλλά και ως βουλευτής τα τελευταία πέντε χρόνια θεωρώ ότι είδα πρώτη φορά Διοίκηση να ενδιαφερθεί για ένα κτίριο του εργατικού κέντρου που επί 25 χρόνια στο κέντρο της πόλης της Ζακύνθου ανάμεσα σε δύο πλατείες είχε καταρρεύσει και ήταν ο ίδιος ο Διοικητής, ο οποίος με πήρε τηλέφωνο ενδιαφερόμενος να αποκαταστήσουμε το κτίριο και έχουμε προχωρήσει ήδη στις μελέτες και προχωράει.

Τέσσερις εργατικές κατοικίες είχαν παραχωρηθεί εδώ και 15 χρόνια στους κατοίκους της περιοχής εκεί στην Ζάκυνθο και δεν ενδιαφερόταν κανένας για να τα αποκαταστήσει και είχαν λεηλατηθεί. Άμεσα ενδιαφέρθηκαν και δώσαμε στους πολίτες, ιδιοκτήτες της τέσσερις κατοικίες. Ένα δημοτικό σχολείο σε μια περιοχή των ενιαίων εργατικών κατοικιών στη Ζάκυνθο και άμεσα προχωράμε στις μελέτες ήδη για την ανέγερση του δημοτικού σχολείου στην περιοχή. Λέγοντας αυτά θέλω να πω ότι δεν νομίζω ότι αυτό γίνεται μόνο για τον τόπο μου σε μια μικρή περιοχή την Ζάκυνθο, ένα μικρό νησί, αλλά νομίζω ότι πρέπει να γίνεται για όλη την Ελλάδα και πραγματικά εγώ θέλω να τους ευχαριστήσω για την καλή δουλειά την οποία κάνουν και γενικώς τα ακούσματα είναι πάρα πολύ καλά και θετικά. Σας ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Ακτύπη. Νομίζω ότι πρώτα πρώτα να σας ευχαριστήσω θερμά για την παρουσία σας σήμερα στην Ειδική Διαρκή Επιτροπή Παρακολούθησης των Συστημάτων Κοινωνικής Ασφάλισης και για τη συνεισφορά σας να μας δείξετε τον ρόλο της Δ.ΥΠ.Α γιατί ουσιαστικά το αντικείμενο και το πεδίο διερεύνησης αυτής της Επιτροπής είναι αυτό και γι’ αυτό είναι η παρουσία σας εδώ, η οποία πιστεύω πάρα πολύ θετική και δεσμευτήκατε σήμερα ότι θα ξανάρθετε με πιο ειδικό αντικείμενο.

Κυρία Φωτίου θα έχω και τις ερωτήσεις, γιατί από την αρχή που τοποθετηθήκαμε και ξεκίνησε η Επιτροπή ζήτησα τη συνδρομή σας για να είστε και εσείς πιο έτοιμοι και να μην πλατειάζουμε και να είμαστε στο διά ταύτα. Για αυτό σας ευχαριστώ ακόμα μία φορά και θα επανέλθουμε. Ευχαριστούμε.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Οικονόμου Βασίλειος, Ράπτη Ζωή, Σκόνδρα Ασημίνα, Στύλιος Γεώργιος, Γαβρήλος Γεώργιος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Ασπιώτης Γεώργιος, Φωτίου Θεανώ και Παπαδόπουλος Νικόλαος.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**